text:
Zekkaliya Zechariah
Chapter 11
1 Ggulawo enzigi zo, ggwe Lebanooni, omuliro gwokye emivule gyo.
2 Kuba ebiwoobe, ggwe omuberoosi, kubanga omuvule gugudde, kubanga emiti emirungi ennyo gyonoonese: mukube ebiwoobe, mmwe emyera gya Basani, kubanga ekibira ekitatuukikako kigudde.
3 Eddoboozi ery'ebiwoobe eby'abasumba! kubanga obulungi bwabwe bwonoonese: eddoboozi ery'okuwuluguma kw'empologoma ento kubanga amalala ga Yoludaani goonoonese.
4 Bw'ati bwe yayogera Mukama Katonda wange nti Liisa ekisibo eky'okuttibwa;
5 bannyini zo be bazitta ne beeyita abatazzizza musango; n'abo abazitunda bagamba nti Atenderezebwe Mukama, kubanga ngaggawadde: so abasumba baazo zennyini tebazisaasira.
6 Kubanga sirisaasira nate abo ababeera mu nsi, bw'ayogera Mukama: naye, laba, ndiwaayo abantu buli muntu mu mukono gwa munne ne mu mukono gwa kabaka we: nabo balibonyaabonya ensi, so siribalokola mu mukono gwabwe.
7 Awo ne ndiisa ekisibo eky'okuttibwa, weewaawo, ennafu ez'omu kisibo. Ne nneetwalira emiggo ebiri; ogumu ne ngutuuma nti Ekisanyukirwa; omulala ne ngutuuma nti Ebisiba; ne ndiisa ekisibo.
8 Ne nziyawo abasumba abasatu mu mwezi ogumu; kubanga emmeeme yange baali bagikooyezza, n'emmeeme yaabwe nayo n'entamwa nze.
9 Awo ne njogera nti Siribaliisa; ekifa kife bufi; ekigenda okuggibwawo, kiggibwewo; ebisigalawo biryaŋŋane ekimu omubiri gwa kinnaakyo.
10 Ne ntwala omuggo gwange Ekisanyukirwa ne ngusala wakati ndyoke ndibye endagaano yange gye nnalagaana n'amawanga gonna.
11 Ne gumenyeka ku lunaku olwo: bwe kityo abanaku ab'omu kisibo abaali bampulira ne bategeera nga kino kye kigambo kya Mukama.
12 Ne mbagamba nti Oba kirungi mu maaso gammwe, mumpe empeera yange; naye oba si kirungi, mulekeeyo. Awo ne bagera okuba empeera yange ebitundu asatu eby'effeeza.
13 Mukama n'aŋŋamba nti Bisuulire omubumbi, omuwendo ogutuukidde ddala gwe bannamula. Ne ntwala ebitundu asatu ebya ffeeza ne mbisuulira omubumbi mu nnyumba ya Mukama.
14 Awo ne nsala wakati omuggo gwange ogw'okubiri Ebisiba, ndibye oluganda eri Yuda ne Isiraeri.
15 Awo Mukama n'aŋŋamba nti Weetwalire nate ebintu eby'omusumba omusirusiru.
16 Kubanga, laba, nze ndiyimusa omusumba mu nsi, atalizifaako ziri ezibuze, so talinoonya ziri ezisaasaanye, so taliwonya ziri ezimenyese, so taliriisa ziri eziyimirira, naye ennyama y'ezo eza ssava aligirya, era alityemulatyemula ebinuulo byazo.
17 Zimusanze omusumba ataliiko ky'agasa aleka ekisibo ekitala kiriba ku mukono gwe ne ku liiso lye erya ddyo; omukono gwe gulikalira, n'eriiso lye erya ddyo lirizibira ddala.


c: text/html

text:
Ekyamateeka Deuteronomy
Chapter 15
1 Buli myaka omusanvu bwe giggwangako, onoosumululanga.
2 Era eno ye ngeri y'okusumulula okwo: buli abanja anaasumululanga ekyo kye yawola muliraanwa we; takibanjanga muliraanwa we era muganda we; kubanga okusumulula kwa Mukama nga kulangiddwa.
3 Munnaggwanga oyinza okukimubanja: naye ekintu kyonna ku bibyo ekiri ne muganda wo omukono gwo gunaakisumululanga.
4 Naye tewaabenga baavu gy'oli, (kubanga Mukama taalemenga kukuwa mukisa mu nsi Mukama Katonda wo gy'akuwa okuba obusika okugirya;)
5 kyokka bw'onoonyiikiranga okuwulira eddoboozi lya Mukama Katonda wo, okukwatanga okukolanga ekiragiro kino kyonna kye nkulagira leero.
6 Kubanga Mukama Katonda wo anaakuwanga omukisa, nga bwe yakusuubiza: era onoowolanga amawanga mangi, naye teweewolenga; era onoofuganga amawanga mangi, naye tebaakufugenga ggwe.
7 Bwe wanaabanga gy'oli omwavu, omu ku baganda bo, munda w'oluggi lwonna ku nzigi zo mu nsi Mukama Katonda wo gy'akuwa, tokakanyazanga mutima gwo, so tofunyanga ngalo zo eri muganda wo omwavu:
8 naye tolemanga kwanjuluza ngalo zo gy'ali, so tolemanga kumuwola ebinaamumalanga olw'okwetaaga kwe mu ekyo ky'abuliddwa.
9 Weekuumenga waleme okubaawo mu mutima gwo ekirowoozo ekikodo, ng'oyogera nti Omwaka ogw'omusanvu, omwaka ogusumululirwamu, gunaatera okutuuka; eriiso lyo ne liba bbi eri muganda wo omwavu, n'otomuwa kintu; n'akoowoola Mukama ng'akuwawaabira, ne kiba kibi gy'oli.
10 Tolemanga kumuwa, so n'omutima gwo tegunakuwalanga bw'omuwa: kubanga olw'ekigambo ekyo Mukama Katonda wo kyanaavanga akuwa omukisa mu mulimu gwo gwonna ne mu byonna by'onossangako omukono gwo.
11 Kubanga abaavu tebaliggwaawo mu nsi ennaku zonna: kyenva nkulagira nga njogera nti Tolemanga kwanjuluza ngalo zo eri muganda wo, eri ababo abeetaaga, era eri abaavu bo, mu nsi yo.
12 Bwe bakuguzanga muganda wo, omusajja Omwebbulaniya oba mukazi Omwebbulaniya, n'amala emyaka mukaaga ng'akuweereza; mu mwaka ogw'omusanvu n'olyoka omuteeranga ddala okukuvaako.
13 Era bw'onoomuteeranga ddala okukuvaako, tomutanga nga talina kintu:
14 onoomulabiranga ebingi ku mbuzi zo ne ku gguuliro lyo ne ku ssogolero lyo: nga Mukama Katonda wo bwe yakuwa omukisa, bw'onoomuwanga bw'otyo.
15 Era onojjukiranga nga wali muddu mu nsi y'e Misiri, Mukama Katonda wo n'akununula: kyenva nkulagira ekigambo ekyo leero.
16 Awo olunaatuukanga bw'anaakugambanga nti Sijja kufuluma kukuleka; kubanga akwagala ggwe n'ab'omu nnyumba yo, kubanga alaba ebirungi ewuwo;
17 n'olyoka oddiranga olukato, n'oluyisa mu kutu kwe n'okwasa n'oluggi, naye anaabeeranga muddu wo ennaku zonna. Era n'omuzaana wo bw'onoomukolanga bw'otyo.
18 Tolowoozanga nga kizibu bw'onoomuteeranga ddala okukuvaako; kubanga yakuweerereza emyaka mukaaga okusinga emirundi ebiri oyo aweerereza empeera: era Mukama Katonda wo anaakuwanga omukisa mu byonna by'okola.
19 Ebibereberye byonna ebisajja ente zo n'embuzi zo bye zinaazaalanga onootukuzanga eri Mukama Katonda wo: tokozanga mulimu gwonna kibereberye kya nte yo, so tosalanga byoya bya kibereberye kya mbuzi zo.
20 Onookiriiranga mu maaso ga Mukama Katonda wo buli mwaka mu kifo Mukama ky'alyeroboza, ggwe n'ab'omu nnyumba yo.
21 Era bwe kinaabangako obulema bwonna, bwe kinaawenyeranga oba bwe kinaabanga ekizibe ky'amaaso, obulema bwonna bwonna obutali bulungi; tokiwangayo eri Mukama Katonda wo.
22 Onookiriiranga munda w'enzigi zo: abatali balongoofu n'abalongoofu banaakiryanga okwenkanankana, ng'empeewo era ng'enjaza.
23 Kyokka tolyanga musaayi gwakyo; onoogufukanga ku ttaka ng'amazzi.

robotstxt: allowed

filter: keep


text:
Nga tujaguza emyaka 50 egy’ameefuga, eriyo abantu n’ebibiina ebyali ebisaale mu kaweefube w’okwefuga n’okulwanyisa obwannakyemalira ebitoogerwako. AHMED KATEREGGA akuleetedde ekibiina kya Uganda Bawejjere Association.
Ku mukolo gw’okuggulawo omuzikiti e Kampalamukadde mu 1991, Pulezidenti Museveni yategeeza nti yali wa kinywi n’Abasiraamu kubanga yatandika nabo olutalo.
“Abantu nga Sheikh Zubairi Bakari (olwo yali mumyuka wa RDC atwala Kayunga), Abaasi Kibazo, Haruna Kibuye banvuganga mu mmotoka mu Kampala nga nnwanyisa Idi Amin,” Pulezidenti bwe yategeeza.
Bino yali asoose kubyogera mu kuziika omugenzi Ahmed Sseguya, omuduumizi w’abayeekera ba NRA eyasooka. Yagamba nti, “Abantu nga Zubairi Bakari nabalagira okuyiga Olunubbi n’asobola okukettera ddala ebyama bya basajja ba Amin n’abimpeereza e Tanzania.”
Museveni yagamba nti bwe yafuna omulimu mu ofiisi ya Pulezidenti mu 1970, yabbangayo baasitoola, n’atendekanga abawejjere nga Abaas Kibazo, Ahmed Sseguya, Zubairi Bakari ne Haruna Kibuye ng’abatendekera Mengo- Kisenyi.
Bano bonna baali mu kibiina ky’abawejjere, ekimu ku byalwanirira okwefuga kwa Uganda. Mu kuziika Sheikh Zubairi Bakari e Sekanyonyi mu Mityana, eyali omumyuka owookusatu owa Katikkiro wa Uganda, Haji Ali Kirunda Kivejinja, yategeeza nti nga Museveni akyali muvubuka atandiikiriza ebyobufuzi, gye yagwira ku Zubairi Bakari eyali atunda amata e Katwe, eyamutwala mu kibiina ky’abawejjere.
Museveni yazzeemu okwogera ku kibiina ky’abawejjere ng’ali mu ku mbaga ya mutabani w’eyali Minisita Syda Bumba eyabadde mu Kampala Serena Hotel. Yagambye nti Syda Namirembe, wadde yali muto yasobola okubeegattako.
Abbey Ssemuwemba, omukwaganya w’omukutu gwa Ugandans At Heart e Bungereza, agamba nti Museveni yatandika okukolagana ne Bumba eyo nga mu 1968.
Entandikwa y’Abawejjere
Haji Kivejinja agamba nti ekibiina kya Uganda Bawejjere Association kyatondwawo ku nkomerero y’emyaka gy’ataano okulwanirira abantu abaali bakola emirimu gy’ekiwejjere egy’okukol-ererera omuzigo n’emmere ya leero.
Eyakitondawo yali Samula Kimuli okuva e Nakasoga mu ggombolola y’e Kaliisizo e Buddu.
Ono yali kojja wa Joseph Tamale Mirundi, kati munnamawulire wa Pulezidenti ne Muhammad Nsereko kati omubaka wa Palamenti owa Kampala Central.
Mirundi agamba nti kojjaawe amujjukirako okukuba faaza oluyi ng’azze okwabya olumbe lwa kitaabwe bwe bakkaanya nti muganada we Alozio Nyago asike wadde teyali Musiraamu.
Mirundi agamba nti kojjaawe Kimuli yali munnamawulire ng’awandiika mu Uganda Eyogera.
Yakozesa obunnamawulire okukunga banne okutandikawo ekibiina ky’abawejjere. “Kokka yatandikawo n’ekibiina eky’okutereka n’okuwola ensimbi, kyokka Amin bwe yawamba mu 1971, abantu ne bamuteeka ku bunkenke nga baagala ssente zaabwe, yafiira mu kkubo mu mmotoka ya Wogani eyali ey’omu ku bakulembeze b’abawejjere, ng’ayingira Kampala,” bwatyo Mirundi bw’ajjukira.
Abawejjere ne UPC
Omukulembeze w’abaw-ejjere eyasinga okwatiikirira yali Abaas Kibazo eyabeeranga e Kibuli ng’akolera Katwe. Yali muvuzi wa ttipa era ono ye yakunganga bawejjere banne nga Ahmed Sseguya, Zubairi Bakari, Haruna Kibuye, Kabala, n’abalala.
“John Kakonge bwe yajja kuno mu 1959, yasanga ekibiina ky’abawejjere weekiri n’abayingiza mu UPC mu 1960 mwe yali Ssaabawandiisi,” Kivejinja bw’ajjukira n’agamba nti “Naffe (Kivejinja, Bidandi Ssali ne Kintu Musoke) bwe tukomawo mu 1962 ne tubeekwata.”
Agamba nti Obote bwe yalemesa John Kakonge okudda ku bwassaabawandiisi bwa UPC mu 1964 mu lukiiko olwatuula e Gulu, nti era n’abavubuka bano n’abagoba mu kibiina mu 1965, nti abamu ng’omugenzi Dani Wadada Nabudere baasalawo kutandikawo lutalo lwa kiyeekera nti kyokka abalala nga Kivejinja ne bagamba nti ekyo Obote ky’ayagala asobole okubakwata abasibe.
“Museveni abagoberezi baffe bonna omwali n’abawejjere, wano we yabatuggyirako n’abatwala, era mu biseera bya Amin, yajjanga e Kibuli ewa Kibazo ng’asibye enkutu n’okwesuulira akaleesu, ng’afuuwa n’emmindi, nga teri amuteebereza nti ye Ssaabayeekera wa FRONASA okuva e Tanzania,” Kivejinja bw’agamba.
Agattako nti yeeyisanga mu ngeri y’emu ng’azze ewa Bakari we yatundiranga amata ku Kalittunsi e Katwe.
Nga Amin asiguukuluddwa mu 1979, bano bonna Museveni yatandika nabo UPM mu 1980 era yakola nabo obuyeekera bwa NRM/NRA okuva mu 1981 okutuuka mu 1986.
Kivejinja agamba nti ekibiina ky’abawejjere ky’asingamu Basiraamu kubanga baali banyigiriziddwa nnyo mu ndagaano ya 1900.
Sseeguya yabbulwako ettendekero ly’ebyemikono e Kayunga, Bakari yali RDC e Mukono, Kayunga, Kalangala ne Bugiri era we yafiira nga muyambi wa Pulezidenti owenjawulo ku nsonga za Kampala.
Kibuye yali mu kibiina kya SPIDIQA Foundation ekyatondwawo Sheikh Zziwa mu 1982. era nga yali muwandiisi mu katabo ka Shariat akakung’anyizibwanga omugenzi Musa Njuki. Nga tujaguza ameefuga aga 50, ab’ekibiina ky’abawejjere, basaana bajjukirwe.


text:
Bya MADIINAH SEBYALA
ABADDU ba Allah mufube okukozesa ebitundu byammwe eby’omubiri mu ngeri esanyusa Katonda olwo enjala ereme kubalumira bwereere.
Sheikh Muhammed Abdunul Kasolo, Imaam w’omuzigiti gwa Kaasangalabi - Mukono agamba nti bangi ku Basiraamu balowooza nti okusiiba kitegeeza butalya mmere na butanywa.
Abamu balowooza nti omumwa gwokka gwe gusiiba olwo ebitundu ebirala ne batafaayo kubitangira butasiiba mu ngeri esanyusa Katonda olwo ne babireka ne byekolera kye byagala.
Enkozesa y’ebitundu by’omubiri eneekuweesa empeera
1 Amaaso: Weewale okutunula ku bintu byonna ebigeesittaza naddala okutunula ku bwereere, omuli entumbwe, akabina n’ebirala. Omutango gwa kino kusasula nnaku 60.
2 Akamwa n’olulimi. Fuba okusengejja by’oyogera nga by’amazima, towaayiriza, towemula.
3 Emikono: Gino gikwata ku bintu bingi ebitakirizibwa Allah naddala mu kisiibo emisana. Gimanyiddwa okwenyigira mu kukola amazambi omuli okuweeweeta ebitundu ebitakkirizibwa, okukwata mu ngalo sso nga balo oba mukyala wo omuwoowe, kitaawo, n’ab’eng’anda zo bokka be bateekeddwa okukukwata mu ngalo mu biseera eby’ekisiibo.
4 Ebigere oteekeddwa okubitambuza mu makubo agasanyusa Allah. Mu gano mulimu okulambula abalwadde, okusomesa eddiini naddala Kulaani, okugatta eng’anda ezeeyawudde oba okuziika.
5 Ebitundu by’ekyama: Bino byogerwako ng’obwereere era bwe businga okuvaako ebintu ebisinga okunyiiza Allah. Singa bino obikozesabubi mu kisiibo osasula ennaku 60.


text:
Okuba olubuto n’Okuzaala - Pregnancy and Childbirth
- Olubereberye -Genesis 49:25 Ye Katonda wa kitaawo, anaakubeeranga, Ye Muyinza w'ebintu byonna, anaakuwanga omukisa, Omukisa oguva mu ggulu waggulu, N'omukisa oguva mu nnyanja egalamira wansi, N'omukisa oguva mu mabeere, n'oguva mu lubuto.
- Okuva - Exodus 1:7 Abaana ba Isiraeri ne bazaala, ne beeyongera nnyo, ne baba bangi, ne baba ba maanyi nnyo; ensi n'ejjula abo.
- Ekyamateeka - Deuteronomy 7:13, 14 era anaakwagalanga anaakuwanga omukisa, anaakwazanga: era anaawanga omukisa . ebibala by'omubiri gwo n'ebibala by'ettaka lyo, ennaano yo envinnyo yo n'amafuta go, ezzadde ly'ente zo n'abaana b'embuzi zo, mu nsi gye yalayirira bajjajja bo okukuwa. Onoobanga n'omukisa okusinga aimawanga gonna: tewaabenga mugumba mu mmwe newakubadde omusajja newakubadde omukazi, newakuba dde mu bisibo byo.
- Yobu - Job 31:15 Eyankola nze mu lubuto si ye yamukola ye? Eyatubumba mu lubuto fembi si omu?
- Zabbuli - Psalms 112:2 Ezzadde lye linaabanga lya maanyi ku nsi: Ezzadde ly'abatuukirivu linaabanga n'omukisa.
- Zabbuli - Psalms 113:9 Atuuza mu nju omukazi omugumba, N'amusanyusa ng'amuzaazizza abaana. Mumutendereze Mukama.
- Zabbuli - Psalms 127:3 Laba, abaana bwe busika bwa Mukama: N'ebibala eby'olubuto ye mpeera ye.
- Zabbuli - Psalms 139:13 Kubanga ggwe olina omwoyo gwange: Wambikkako mu lubuto lwa mmange.
- Zabbuli - Psalms 147:13 Kubanga anywezezza ebisiba by'enzigi zo; Awadde omukisa abaana bo munda yo.
- Isaaya - Isaiah 40:11 Aliriisa ekisibo kye ng'omusumba, alikutltlaanya abaana b'endiga mu mukono gwe, n'abasitula mu kifuba kye, aliyitiriza mpola ezo eziyonsa.
- Isaaya - Isaiah 44:3, 4 Kubanga ndifuka amazzi ku oyo alumildwa ennyonta n'emigga ku ttaka kkalu: ndifuka omwoyo gwange ku zzadde lyo n'omukisa gwange ku nda yo: era baliroka mu muddo ng'enzingu ku mabbali g'emigga.
- Yeremiya - Jeremiah 1:5 Bwe nnali nga sinnakubumba mu lubuto nakumanya, era nga tonnava mu lubuto nakutukuza; nkutaddewo okuba nnabbi eri amawanga.
- Lukka - Luke 1:45 Aweereddwa omukisa eyakkiriza; kubanga birituukirizibwa ebyo bye wagambibwa Mukama.
- Abaebbulaniya - Hebrews 11:11 Olw'okukkiriza era ne Saala yennyini n'aweebwa amaanyi okuba olubuto newakubadde nga yali ayitiridde mu myaka, kubanga oyo eyasuubiza yamulowooza nga mwesigwa:
- Zabbuli - Psalms 18:19 Era n'aafulumya mu kifo ekigazi; Yamponya, kubanga yansanyukira.
- Zabbuli - Psalms 31:2 Ontegere okutu kwo; yanguya okundokola: Obeerenga gye ndi olwazi olw'amaanyi, ennyumba enkomere okumponya,
- Zabbuli - Psalms 34:7 Malayika wa Mukama asiisira okwetooloola abo abamurya, N'abalokola.
- Zabbuli - Psalms 40:13 Kkiriza, ai Mukama, okumponya: Yanguwa okunnyamba, ai Mukama.
- Zabbuli - Psalms 40:17 Naye nze ndi mwavu, neetaaga; Mukama andowooza: Ggwe oli mubeezi wange era omulokozi wange; Tolwawo, ai Katonda wange.
- Zabbuli - Psalms 50:15 Era onkoowoolenga ku lunaku olw'okulaba ennaku; Ndikuwonya, naawe olingulumiza nze!
- Zabbuli - Psalms 61:2 Nga nnyima ku nkomerero z'ensi naakukoowoolanga; omutima gwange bwe gunaazirikanga: Onnuŋŋamye eri ejjinja erinsinga obugulumivu.
- Zabbuli - Psalms 91:14 Kubanga antaddeko okwagala kwe, kyendiva mmuwonya: Ndimugulumiza waggulu, kubanga amanyi erinnya lyange.
- Engero - Proverbs 11:21 Omukono newakubadde nga gwegatta n'omukono, omuntu omubi taliwona kubonerezebwa: Naye ezzadde ery'abatuukirivu liriwonyezebwa.
- Isaaya - Isaiah 40:29-31 Awa amaanyi abazirika; n'oyo atalina buyinza amwongerako amaanyi. Abavubuka nabo balizirika balikoowa, n'abalenzi baligwira ddala: naye abo abalindirira Mukama baliddamu obuggya amaanyi gaabwe; balitumbiira n'ebiwaawaatiro ng'empungu; balidduka mbiro ne batakoowa; balitambula ne batazirika.
- Isaaya - Isaiah 65:23 Tebalikolera bwereere mirimu so tebalizaala ba kulaba nnaku; kubanga lye zzadde ly'abo abaweebwa Mukama omukisa, n’enda yaabwe wamu nabo.
- Isaaya - Isaiah 66:7, 9 Yali nga tannalumwa n'azaala; obubalagaze bwe bwali nga tebunnatuuka n'azaala omwana wa bulenzi. .. 9 Ndituusa okuzaalwa ne ssizaaza? bw'ayogera Mukama: nze azaaza ndiggala olubuto? bw'ayogera Katonda wo.
- Yokaana - John 16:21 Omukazi bw'azaala alaba ennaku, kubanga ekiseera kye kituuse: naye omwana bw'amala okuzaalibwa nga takyajjukira kulumwa, olw'essanyu ery'okuzaala omuntu mu nsi.
- 1 Abakkolinso - 1 Corinthians 10:13 Siwali kukema okubakwata okutali kwa bantu: naye Katonda mwesigwa, ataabaganyenga kukemebwa okusinga bwe muyinza; naye awamu n'okukemebwa era anassangawo n'obuddukira; mulyoke muyinzenga okugumiikiriza,
- 2 Abakkolinso - 2 Corinthians 12:9 N'aŋŋamba nti Ekisa kyange kikumala: kubanga amaanyi gange gatuukiririra mu bunafu. Kyennaavanga nneenyumiriza n'essanyu eringi olw'eby'obunafu bwange, amaanyi ga Kristo galyoke gasiisire ku nze.
- Abaggalatiya - Galatians 6:9Tuleme okuddiriranga mu kukola obulungi: kubanga ebiro bwe birituuka, tulikungula; nga tetuzirise.
- Abafiripi - Philippians 4:13Nnyinzizza byonna mu oyo ampa amaanyi.
- 1 Timoseewo - 1 Timothy 2 :15 naye anaalokokanga mu kuzaala, bwe banaanyiikiranga mu kukkiriza n'okwagala n'obutukuvu awamu n'okwegendereza.


text:
Yeremiya Jeremiah
Chapter 21
1 Ekigambo ekyajja eri Yeremiya okuva eri Mukama kabaka Zeddekiya bwe yamutumira Pasukuli mutabani wa Malukiya ne Zeffaniya mutabani wa Maaseya kabona ng'ayogera nti
2 Nkwegayiridde, tubuulize eri Mukama; kubanga Nebukadduleeza kabaka w'e Babulooni atutabaala: mpozzi Mukama anaatukola ng'ebikolwa bye byonna eby'ekitalo bwe biri, atuveeko.
3 Awo Yeremiya n'abagamba nti Bwe muti bwe muba mugamba Zeddekiya nti
4 Bw'ati bw'ayogera Mukama, Katonda wa Isiraeri nti Laba, ndizza ennyuma ebyokulwanyisa ebiri mu mikono gyammwe bye mulwanyisa ne kabaka w'e Babulooni n'Abakaludaaya ababazingiza, abali ebweru wa bbugwe, era ndibakuŋŋaanyiza wakati mu kibuga kino.
5 Nange mwene ndirwana nammwe n'engalo ezigoloddwa n'omukono ogw'amaanyi, nga ndiko obusungu n'ekiruyi n'obukambwe obungi.
6 Era nditta abali mu kibuga kino, abantu era n'ensolo: balifa kawumpuli mungi.
7 Awo oluvannyuma, bw'ayogera Mukama, ndigabula Zeddekiya kabaka wa Yuda n'abaddu be n'abantu, abo kawumpuli n'ekitala n'enjala be byafissaawo mu kibuga muno, mu mukono gwa Nebukadduleeza kabaka w’e Babulooni ne mu mukono gw'abalabe baabwe ne mu mukono gw'abo abanoonya obulamu bwabwe: era alibatta n'obwogi bw'ekitala; talibasonyiwa so talibakwatirwa kisa so talisaasira.
8 Era ogambanga abantu bano nti Bw'ati bw'ayogera Mukama nti Laba, nteeka mu maaso gammwe ekkubo ery'obulamu n'ekkubo ery'okufa.
9 Abeera mu kibuga muno alifa n'ekitala n'enjala ne kawumpuli: naye oyo avaamu n'asenga Abakaludaaya abaabazingiza ye aliba omulamu, n'obulamu bwe buliba munyago gy'ali.
10 Kubanga ntadde amaaso gange ku kibuga kino okukireetako obubi so si bulungi, bw'ayogera Mukama: kirigabulwa mu mukono gwa kabaka w’e Babulooni, naye alikyokya omuliro.
11 N'eby'ennyumba ya kabaka wa Yuda, muwulire ekigambo kya Mukama:
12 Mmwe ennyumba ya Dawudi, bw'ati bw'ayogera Mukama nti Mutuukirizenga emisango enkya, era muggyenga omunyago mu mukono gw'omujoozi, ekiruyi kyange kireme okutambula ng'omuliro ne kyokya ne wataba ayinza okukizikiza, olw'obubi obw'ebikolwa byammwe.
13 Laba, ndi mulabe wo, ai ggwe abeera mu kiwonvu n'awali olwazi olw'omu lusenyi, bw'ayogera Mukama; mmwe aboogera nti Ani aliserengeta okututabaala? oba ani aliyingira mu nnyumba zaffe?
14 era ndibabonereza ng'ebibala bwe biri eby'ebikolwa byammwe, bw'ayogera Mukama: era ndikumira omuliro mu kibira kyakyo, era gulyokya byonna ebikyetoolodde.


text:
1 Samwiri 1 Samuel
Chapter 30
1 Awo olwatuuka, Dawudi n'abasajja be bwe baatuuka e Zikulagi ku lunaku olw'okusatu, Abamaleki baali bamaze okukwekweta obukiika obwa ddyo ne Zikulagi, era nga bamaze okutta Zikulagi era nga bakyokezza omuliro;
2 era nga banyaze abakazi ne bonna abaali omwo, abato era n'abakulu: tebatta n'omu, naye baabanyaga ne babatwala ne bagenda.
3 Awo Dawudi n'abasajja be bwe baatuuka ku kibuga, laba, nga bakyokezza omuliro; ne bakazi baabwe ne batabani baabwe ne bawala baabwe nga babanyaze.
4 Awo Dawudi n'abantu abaali naye ne balyoka bayimusa eddoboozi lyabwe ne bakaaba amaziga okutuusa lwe baggwaamu endasi ezikaaba,
5 Ne bakazi ba Dawudi bombi, Akinoamu Omuyezuleeri ne Abbigayiri mukazi wa Nabali Omukalumeeri, baali babanyaze:
6 Dawudi n'anakuwala nnyo; kubanga abantu baayogera ku kumukasuukirira amayinja, kubanga abantu bonna omwoyo gwabaluma, buli muntu ng'alumirwa batabani be ne bawala be: naye Dawudi ne yeenywereza mu Mukama Katonda we.
7 Awo Dawudi n'agamba Abiyasaali kabona, mutabani wa Akimereki, nti Nkwegayiridde, leeta eno ekkanzu. Abiyasaali n'aleetayo ekkanzu eri Dawudi.
8 Dawudi n'abuuza Mukama ng'ayogera nti Bwe nnaagoberera ekibiina kino, ndibantukako? N'amuddamu nti Goberera: kubanga tolirema kubatunkako, era tolirema kubibasuuza byonna.
9 Awo Dawudi n'agenda, ye n'abasajja olukaaga abaali naye, ne bajja ku kagga Besoli abaasigala gye baatuula.
10 Naye Dawudi n’agoberera, ye n’abasajja ebikumi bina: kubanga ebikumi bibiri baasigala, abaayongobera bwe batyo n'okuyinza ne batayiaza kusomoka kagga Besoli:
11 ne basanga Omumisiri mu nsiko ne bamuleetera Dawudi ne bamuwa omugaati n'alya; ne bamunywesa amazzi:
12 ne bamuwa ekitundu ky'ekitole eky'ettiini n'ebirimba bibiri eby'ezabbibu enkalu; awo bwe yalya omwoyo gwe ne gukomawo: kubanga yali ng'amaze ennaku ssatu emisana n'ekiro nga talya mugaati so nga tanywa n’amazzi.
13 Awo Dawudi n'amugamba nti Ggwe oli musajja w'ani? era ova wa? N'ayogera nti Nze ndi mulenzi w'e Misiri, omuddu w'Omwamaleki; mukama wange yansuula kubanga ennaku ziri ssatu kasookedde ndwala.
14 Twakwekweta obukiika obwa ddyo obw'Abakeresi n'ensi ya Yuda n'obukiika obwa ddyo obwa Kalebu; ne twokya Zikulagi omuliro.
15 Dawudi n'amugamba nti Ononserengesa eri ekibiina kino? N'ayogera ati Ndayirira Katonda nga tolinzita so tolimpaayo mu mikono gya mukama wange, nange naakuserengesa eri ekibiina kino.
16 Awo bwe yamuserengesa, laba, nga beesuddesudde ku ttaka lyonna, nga balya nga banywa, nga bafumba embaga, olw'omunyago omunene gwe baggya mu nsi ey'Abafirisuuti ne mu nsi ya Yuda.
17 Awo Dawudi n'abatta okutanula ekiro okutuusa olw'enkya lwe lwawungeera: ne watawonako n'omu, wabula abalenzi ebikumi bina abeebagala eŋŋamira ne badduka.
18 Dawudi n'asuuza byonna Abamaleki bye baali banyaze: Dawudi n'awonya bakazi be bombi.
19 Ne batabulwa kintu, oba kitono oba kinene, newakubadde abaana ab'obulenzi newakubadde ab'obuwala newakubadde omunyago newakubadde ekintu kyonna kye baali beenyagidde: Dawudi n’akomyawo byonna.
20 Dawudi n'atwala endiga n'ente zonna, ze baagoba okukulembera ensolo ezo endala, n'ayogera nti Guno gwe munyago gwa Dawudi.
21 Dawudi n'ajja eri abasajja ebikumi ebibiri, abaayongobera bwe batyo n'okuyinza ne batayinza kugoberera Dawudi, era be baatuuza ku kagga Besoli: ne bafuluma okusisinkana ne Dawudi n'okusisinkana n’abantu abaali naye: awo Dawudi bwe yasemberera abantu, n'abalamusa.
22 Awo abantu bonna ababi n'abantu ba Beriali ku abo abaagenda ne Dawudi ne baddamu ne boogera nti Kubanga tebaagenda naffe, tetujja kubawa ku munyago gwe tubasuuzizza, wabula buli muntu mukazi we n’abaana be, babatwale bagende.
23 Awo Dawudi n’ayogera nti Baganda bange, si bwe mugenda kukola ebyo Mukama by'atuwadde, atuwonyezza n'agabula mu mukono gwaffe ekibiina ekyatutabaala.
24 Era ani anaabawulira mu kigamho ekyo? kuba omugabo gw'oyo aserengeta mu lutalo nga bwe guli, bwe gutyo bwe gunaabeera omugabo gw'oyo asigala ku bintu: banaagabana okwenkanankana.
25 Awo olwatuuka okuva ku lunaku olwo n'alifuula etteeka n'empisa eri Isiraeri ne leero.
26 Awo Dawudi bwe yatuuka e Zikulagi, n'aweereza abakadde ba Yuda, mikwano gye, ku munyago ng'ayogera nti Laba ekirabo kyammwe eky'oku munyago gw'abalabe ba Mukama;
27 abo abaali mu Beseri, n'abo abaali mu Lamosi eky'obukiika obwa ddyo, n'abo abaali mu Yattiri;
28 n'abo abaali mu Aloweri, n'abo abaali mu Sifumosi, n'abo abaali mu Esutemoa;
29 n'abo abaali mu Lakali, n'abo abaali mu bibuga eby'Abayerameeri, n'abo abaali mu bibuga eby'Abakeeni;
30 n'abo abaali mu Koluma, n'abo abaali mu Kolasani, n'abo abaali mu Asaki;
31 n'abo abaali mu Kebbulooni, n'ebifo byonna Dawudi yennyini n'abasajja be gye baamanyiiranga okubeera.


text:
1 Samwiri 1 Samuel
Chapter 2
1 Kaana n'asaba n'ayogera nti Omutima gwange gujaguliza Mukama, Ejjembe lyange ligulumizibwa mu Mukama: Akamwa kange kagaziye ku balabe bange; Kubanga nsanyukira obulokozi bwo.
2 Tewali mutukuvu nga Mukama; Kubanga tewali mulala wabula ggwe: So tewali lwazi oluliŋŋanga Katonda waffe.
3 Temwogeranga nate bya kyejo kingi ekyenkanidde awo; Eby'amalala tebivanga mu kamwa kammwe: Kubanga Mukama Katonda wa kumanya, N'oyo ye apima ebikolwa.
4 Emitego egy'abazira gimenyese. N'abo abeesittalanga beesibye amaanyi.
5 Abakkutanga bapakasizza olw'emmere; N'abo abaalumwanga enjala bakomye weewaawo, omugumba azadde musanvu; N'oyo alina abaana abangi ayongobera.
6 Mukama atta n'alamya: Aserengesa mu magombe n'alinnyisa okuvaayo.
7 Mukama ayavuwaza era agaggawaza: Assa wansi, era ye agulumiza.
8 Ayimusa abaavu okubaggya mu nfuufu, Asitula abeetaaga okubaggya mu lubungo, Okubatuuza awamu n'abalangira, Basikire entebe ey'ekitiibwa: Kubanga empagi z'ensi za Mukama, Era yateeka ebintu byonna okwo.
9 Alikuuma ebigere by'abatukuvu be, Naye ababi balisirisibwa mu kizikiza; Kubanga tewaliba muntu alisinga olw'amaanyi.
10 Abawakana ne Mukama balimenyekamenyeka; Alibwatuka ku bo ng'ayima mu ggulu: Mukama alisala omusango gw'enkomerero z'ensi; Era alimuwa kabaka we amaanyi, N'agulumiza ejjembe ly'oyo gwe yafukako amafuta.
11 Awo Erukaana n'agenda e Lama mu nnyumba ye. Omwana n'aweereza Mukama mu maaso ga Eri kabona.
12 Awo batabani ba Eri baali baana ba Beriali; tebaamanya Mukama.
13 N'empisa bakabona gye baayisanga eri abantu yali bw'eti; omuntu yenna bwe yawangayo ssaddaaka, omuddu wa kabona n'ajja, nga bakyafumba ennyama, ng'alina ekkato ery'amannyo asatu mu ngalo ze;
14 n'akisoya mu nsaka oba bbinika oba ntamu oba sufuliya; byonna ekkato bye lyaleetanga kabona n'abitwalanga n'eryo. Bwe batyo bwe baakoleranga mu Siiro Abaisiraeri bonna abajjangayo.
15 Weewaawo, nga tebannaba kwokya masavu, omuddu wa kabona n'ajjanga, n'agamba omusajja eyali awaayo ssaddaaka nti Mpa ennyama okwokera kabona; kubanga tayagala omuwe ennyama enfumbe wabula embisi.
16 N'omusajja bwe yamugambanga nti Tebaaleme kwokya masavu mangu ago, n'olyoka otwala ng'emmeeme yo bw'eyagala; awo n'ayogeranga nti Nedda, naye onoogimpa kaakano: era bw'onoogaana, n'agitwala lwa maanyi.
17 Ekibi eky'abalenzi abo ne kiba kinene nnyo mu maaso ga Mukama: kubanga abantu ne batamwa ekiweebwayo eri Mukama.
18 Naye Samwiri n'aweererezanga mu maaso ga Mukama, nga mwana muto nga yeesibye ekkanzu eya bafuta.
19 Era nnyina n'amutungiranga akanagiro n'akamuleeteranga buli mwaka, bwe yalinnyanga awamu ne bba okuwaayo ssaddaaka eya buli mwaka.
20 Eri n'amusabira omukisa Erukaana ne mukazi we, n'ayogera nti Mukama akuwe ezzadde mu mukazi ono olw'ekyo kye yayazika Mukama. Ne baddayo ewaabwe eka.
21 Awo Mukama n'ajjira Kaana n'aba olubuto n'azaala abaana ab'obulenzi basatu n'ab'obuwala babiri. Omwana Samwiri n'akulira mu maaso ga Mukama.
22 Awo Eri yali akaddiye nnyo; n'awulira byonna batabani be bye baakolanga Abaisiraeri bonna era bwe baasulanga n'abakazi abaaweererezanga ku mulyango gw'eweema ey'okusisinkanirangamu.
23 N'abagamba nti Kiki ekibakoza ebifaanana bwe bityo? kubanga abantu bano bonna bambuulira ebikolwa byammwe ebibi.
24 Nedda, baana bange; kubanga bye mpulira si birungi n'akatono: mwonoonyesa eggwanga lya Mukama.
25 Omuntu bw'asobya ku munne, Katonda alimusalira omusango: naye omuntu bw'asobya ku Mukama, alimwegayiririra ani? Naye ne batawulira ddoboozi lya kitaabwe, kubanga Mukama yali ayagala okubatta.
26 Omwana Samwiri ne yeeyongera okukula, n'aba muganzi wa Katonda era n'abantu.
27 Awo ne wajja omusajja wa Katonda eri Eri, n'amugamba nti Bw'atyo bw'ayogera Mukama nti Neebikkulira ekika kya kitaawo, bwe baali mu Misiri nga basibiddwa mu nnyumba ya Falaawo?
28 Era namuggya mu bika byonna ebya Isiraeri ne mmulonda okuba kabona wange, n'okulinnyanga ku kyoto kyange, okwotezanga obubaane, okwambalanga ekkanzu mu maaso gange? ne mpa ekika kya kitaawo ebiweebwayo byonna eby'abaana ba Isiraeri ebikolebwa n'omuliro?
29 Lwaki mmwe okusambira ssaddaaka yange n'ekiweebwayo gye ndi, bye nnalagira mu nnyumba yange, n'ossaamu ekitiibwa batabani bo okukira nze, mmwe okwesavuwaza n'ebisinga obulungi mu ebyo byonna Isiraeri abantu bange bye bawaayo?
30 Mukama, Katonda wa Isiraeri, kyava ayogera nti Okwogera nayogera ng'ekika kyo n'ekika kya kitaawo kinaatambuliranga mu maaso gange ennaku zonna: naye kaakano Mukama ayogera nti Kiddire eri; kubanga abo abanzisaamu ekitiibwa bennassangamu ekitiibwa, n'abo abannyooma tebaabayitengamu ka buntu.
31 Laba, ennaku zijja, lwe ndisalako omukono gwo n'omukono gw'ennyumba ya kitaawo, waleme okuba omukadde mu nnyumba yo.
32 Era olitunuulira ennyumba yange ng'ebonyaabonyezebwa mu birungi byonna Katonda by'aliwa Isiraeri: so tewaabenga mukadde mu nnyumba yo ennaku zonna.
33 N'omusajja wo gwe ssiizikirizenga okumuggya ku kyoto kyange anaabanga wa kumalawo amaaso go n'okunakuwaza omwoyo gwo: n'ezzadde lyonna ery'ennyumba yo banaafanga nga kyebajje bavubuke.
34 Era kano ke kaliba akabonero gy'oli akalituuka ku batabani bo bombi, Kofuni ne Finekaasi; bombi balifa ku lunaku lumu.
35 Nange ndyeyimusiza kabona omwesigwa anaakolanga ng'ebyo bwe biri ebiri mu mutima gwange ne mu mmeeme yange: era ndimuzimbira ennyumba eyenkalakkalira; era anaatambuliranga ennaku zonna mu maaso g'oyo gwe ndifukako amafuta.
36 Awo olulituuka, buli alisigala mu nnyumba yo alijja n’amuvuunamira olw'ekitundu ky'effeeza n'omugaati gumu, n'ayogera nti Mpa obumu ku bwami bwa bakabona, nkwegayiridde, ndyoke ndye ku kamere.


text:
Chapter 5
1 Ne batuuka emitala w'ennyanja mu nsi y'Abagerasene.
2 Bwe yava mu lyato, amangu ago omuntu eyaliko dayimooni eyava mu ntaana n'amusisinkana,
3 eyasulanga mu ntaana; nga tewakyali muntu ayinza kumusiba, newakubadde mu lujegeregere,
4 kubanga emirundi mingi yateekebwako mu masamba, ne mu njegere, enjegere n'azikutula, n'amasamba n'agamenyaamenya: ne wataba muntu wa maanyi okumusobola.
5 Naye bulijjo, ekiro n'emisana, yakaabiranga mu ntaana ne ku nsozi, ne yeesala n'amayinja.
6 Bwe yalengera Yesu ng'akyali wala, n'addukana n'amusinza; n'akaaba n'eddoboozi ddene
7 ng'agamba nti Onvunaana ki, Yesu Omwana wa Katonda, Ali waggulu ennyo? Nkulayiza Katonda, tombonereza.
8 Kubanga yamugamba nti Va ku muntu ono, ggwe dayimooni.
9 N'amubuuza nti Erinnya lyo ggwe ani? N'amugamba nti Erinnya lyange Liigyoni; kubanga tuli bangi.
10 N'amwegayirira nnyo aleme okubagoba mu nsi eyo.
11 Awo ku lusozi waaliwo eggana ly'embizzi ddene nga zirya.
12 N'amwegayirira, ng'amugamba nti Tusindike mu mbizzi tuziyingiremu.
13 N'amukkiriza, Dayimooni n'avaamu, n'ayingira mu mbizzi: eggana ne lifubutuka ne liserengetera ku bbanga mu nnyanja, zaali nga nkumi bbiri, ne zifiira mu nnyanja.
14 Awo abaali bazirunda ne badduka, ne babuulira ab'omu kibuga, n'ab'omu byalo, ne bajja okulaba ebibaddeyo bwe biri.
15 Ne batuuka awali Yesu, ne balaba eyaliko dayimooni ng'atudde, ng'ayambadde nga alina amagezi, oyo eyaliko liigyoni; ne batya.
16 Abaalaba ne babannyonnyola ebimubaddeko oyo eyaliko dayinooni, era n'eby'embizzi.
17 Ne batanula okumwegayirira okuva mu nsalo zaabwe.
18 Awo bwe yali ng'asaabala mu lyato, oyo eyaliko dayimooni n'amwegayirira abeere naye.
19 N'atamuganya, naye yamugamba nti Genda eka mu babo, obabuulire bwe biri ebikulu Katonda by'akukoledde, ne bw'akusaasidde.
20 N'agenda, n'atanula okubuulira mu Dekapoli bwe biri ebikulu Yesu bye yamukolera. Abantu bonna ne beewuunya.
21 Awo Yesu bwe yawunguka ate mu lyato n'atuuka emitala, bibiina bingi ne bikuŋŋaanira w'ali; ye ng'ali kumpi n'ennyanja.
22 Omu ow'oku bakulu b'ekkuŋŋaaniro, erinnya lye Yayiro, n'ajja; bwe yamulaba, n'avuunama ku bigere bye,
23 n'amwegayirira nnyo ng'agamba nti Omuwala wange omuto ali kumpi n'okufa: nkwegayirira ojje, omusseeko emikono gyo, adde mu mbeera ye, alamuke.
24 N'agenda naye; ekibiina ekinene ne kimugoberera, ne bamunyigiriza.
25 Awo omukazi eyali alwalidde ekikulukuto ky'omusaayi emyaka kkumi n'ebiri,
26 eyatengejja ennyo eri abasawo abangi, n'awangayo bye yali nabyo byonna, so n'atabaako kimugasa, naye ne yeeyongeranga bweyongezi okulwala,
27 bwe yawulira ebigambo bya Yesu, n'ajjira mu kibiina emabega we n’akoma ku kyambalo kye.
28 Kubanga yagamba nti Bwe nkomako obukomi ku byambalo bye, nnaawona.
29 Amangu ago ensulo ey'omusaayi n'ekalira, n'ategeera mu mubiri gwe ng'awonyezebbwa ekibonoobono kye.
30 Amangu ago Yesu bwe yategeera munda mu ye amaanyi agamuvuddemu, n'akyuka mu kibiina n'agamba nti Ani akomye ku byambalo byange?
31 Abayigirizwa be ne bamugamba nti Olaba ekibiina bwe bakunyigiriza, n'ogamba nti Ani ankomyeko?
32 Ne yeetoolooza amaaso okulaba oyo akoze ekigambo ekyo.
33 Naye omukazi ng'atya ng'akankana, ng'amanyi ky'abadde, n'ajja n'afukamira mu maaso ge, n'amubuulira eby'amazima byonna.
34 N'amugamba nti Omuwala, okukkiriza kwo kukuwonyezza; weegendere n'emirembe, owonere ddala ekibonoobono kyo.
35 Awo bwe yali akyayogera, abaava ew'omukulu w'ekkuŋŋaaniro ne bajja, nga bagamba nti Omuwala wo afudde; oteganyiza ki nate Omuyigiriza?
36 Naye Yesu n'atassaako mwoyo ku kigambo ekyogeddwa, n'agamba omukulu w'ekkuŋŋaaniro nti Totya, kkiriza bukkiriza.
37 N'ataganya muntu kugenda naye wabula Peetero ne Yakobo, ne Yokaana, muganda wa Yakobo.
38 Ne batuuka ku nnyumba y'omukulu w'ekkuŋŋaaniro, n'alaba okwaziirana, n'abakaaba, n'abakuba ebiwoobe ebingi.
39 Awo bwe yayingira n'abagamba nti Kiki ekibaaziiranya n'ekibakaabya? omuwala tafudde, naye yeebase bwebasi.
40 Ne bamusekerera nnyo. Naye bwe yabafulumya bonna, n'atwala kitaawe w'omuwala ne nnyina n'abo abaali naye, n'ayingira omuwala mw'ali.
41 Awo n'akwata omukono gw'omuwala, n'amugamba nti Talusa kumi okutegeezebwa kwakyo nti muwala, nkugamba nti Golokoka.
42 Amangu ago omuwala n'agolokoka, n'atambula; kubanga yali yaakamala emyaka kkumi n'ebiri. Amangu ago ne bawuniikirira okuwuniikirira kunene.
43 N'abakuutira nnyo buli muntu yenna aleme okukimaaya ekyo: n'alagira okumuwa eky'okulya.


text:
1 Samwiri 1 Samuel
Chapter 13
1 Sawulo yali nga yaakamaze emyaka asatu bwe yatanula okufuga; n'afugira Isiraeri emyaka ebiri.
2 Sawulo ne yeerondera abasajja ba Isiraeri enkumi ssatu; ku abo enkumi bbiri baabanga ne Sawulo e Mikumasi ne ku lusozi olw'e Beseri; n'olukumi baabanga ne Yonasaani e Gibea ekya Benyamini: n'abantu abalala bonna n'abasindika buli muntu mu weema ye.
3 Yonasaani n'akuba ekigo eky'Abafirisuuti ekyali e Geba, Abafirisuuti ne bakiwulira. Sawulo n'afuuwa ekkondeere okubuna ensi yonna, ng'ayogera nti Abaebbulaniya bawulire.
4 Isiraeri yenna ne bawulira nga boogera nga Sawulo akubye ekigo eky'Abafirisuuti era nga Isiraeri Abafirisuuti bamutamiddwa. Abantu ne bakuŋŋaanira e Girugaali okugoberera Sawulo.
5 Awo Abafirisuuti ne bakuŋŋaana okulwana ne Isiraeri, amagaali obukumi busatu, n'abasajja abeebagala embalaasi kakaaga, n'abantu abaali ng'omusenyu oguli ku ttale ly'ennyanja obungi: ne bambuka ne basiisira e Mikumasi, ku luuyi olw'ebuvanjuba olw'e Besaveni.
6 Awo abasajja ba Isiraeri bwe baalaba nga bali bubi (kubanga abantu baali balabye ennaku,) awo abantu ne beekweka mu mpuku ne mu bisaka ne mu mayinja ne mu mpampagama ne mu bunnya.
7 Era abamu ku Baebbulaniya baali basomose Yoludaani ne bagenda mu nsi ya Gaadi ne Gireyaadi: naye Sawulo yali ng'akyali e Girugaali, abantu bonna ne bamugoberera nga bakankana:
8 N'amala ennaku musanvu ng'ebiro bwe byali Samwiri bye yateekawo: naye Samwiri nga tannajja e Girugaali; abantu ne basaasaana nga bamuvaako.
9 Sawulo n'ayogera nti Ndeetera wano ekiweebwayo ekyokebwa n'ebiweebwayo olw'emirembe: Naawaayo ekiweebwayo ekyokebwa.
10 Awo olwatuuka nga kyajje amale okuwaayo ekiweebwayo ekyokebwa, laba, Samwiri n'ajja; Sawulo n'afuluma okumusisinkana amulamuse.
11 Samwiri n'ayogera nti Okoze ki? Sawulo n'ayogera nti Kubanga nalabye ng'abantu basaasaanye nga banvaako so naawe nga tojja mu biro ebyateekebwawo n'Abafirisuuti nga bakuŋŋaanidde e Mikumasi;
12 kyennavudde njogera nti Abafirisuuti banaaserengeta e Girugaali okulwana nange, so sinnaba kwegayirira kisa kya Mukama: kyennavudde neegumiikiriza n'empaayo ekiweebwayo ekyokebwa.
13 Awo Samwiri n'agamba Sawulo nti Wakoze kya busirusiru: tokutte kiragiro kya Mukama Katonda wo kye yakulagira: kubanga kaakano Mukama yandinywezezza obwakabaka bwo ku Isiraeri ennaku zonna.
14 Naye kaakano obwakabaka bwo tebuliba bwa lubeerera: Mukama yeenoonyerezza omusajja aliŋŋanga omutima gwe ye, era Mukama amutaddewo okuba omukulu w'abantu be, kubanga tokutte ekyo Mukama kye yakulagira.
15 Awo Samwiri n'agolokoka n'ava e Girugaali n'ayambuka e Gibea ekya Benyamini. Sawulo n'abala abantu abaali awamu naye, abasajja nga lukaaga.
16 Sawulo ne Yonasaani mutabani we n'abantu abaali awamu nabo ne batuula e Geba ekya Benyamini: naye Abafirisuuti ne basiisira e Mikumasi.
17 Abakwekwesi ne bava mu lusiisira olw'Abafirisuuti ebibiina bisatu: ekibiina ekimu ne badda mu kkubo erigenda e Yofula, mu nsi ya Suwaali:
18 n'ekibiina ekirala ne badda mu kkubo erigenda e Besukolooni: n'ekibiina ekirala ne badda mu kkubo ery'ensalo w'oyima waggulu okutunuulira ekiwomvu Zeboyimu ku luuyi olw'eddungu.
19 Awo newatalabika muweesi mu nsi yonna eya Isiraeri: kubanga Abafirisuuti baayogera nti Abaebbulaniya baleme okweweeseza ebitala oba mafumu:
20 naye Abaisiraeri bonna ne baserengeta eri Abafirisuuti okuwagala buli muntu enkumbi ye n'ekiwabyo kye n'embazzi ye n'ekifumu kye;
21 naye baalina muyamba olw'ebifumu n'ebiwabyo n'amakato n'embazzi; n'olw'okuwagala emiwunda.
22 Awo olwatuuka mu biro eby'entalo ne watalabika kitala newakubadde effumu mu mukono gw'omuntu yenna ku abo abaali ne Sawulo ne Yonasaani: naye Sawulo ne Yonasaani mutabani we be baalina.
23 N'Abafirisuuti ab'omu kigo ne bafuluma ne bagenda awayitibwa mu Mikumasi.


text:
Yobu Job
Chapter 23
1 Awo Yobu n'addamu n'ayogera nti
2 Ne leero okwemulugunya kwange Okukubibwa kwange kusinga okusinda kwange obuzito.
3 Singa mmanyi gye nnyinza okumulabira, Singa nnyinza okutuuka n'awali entebe ye!
4 Nandiriraanyizza ensonga yange mu maaso ge, Ne njijuza akamwa kange ensonga.
5 Nandimanye ebigambo bye yandinzizeemu, Ne ntegeera bye yandiŋŋambye.
6 Yandinnyombesezza olw'obukulu bw'obuyinza bwe? Nedda, naye yandinzisizzaako omwoyo.
7 Eyo ab'amazima bandiyinzizza okuwoza naye; Bwe nnandiwonyezebbwa bwe ntyo ennaku zonna eri omulamuzi wange.
8 Laba, ntambula mu maaso, naye ye nga taliiyo; Ne ntambula ennyuma, naye ne ssiyinza kumulaba:
9 Ku mukono ogwa kkono, bw'akola omulimu, naye ne ssiyinza kumulaba: Yeekweka ku mukono ogwa ddyo n'okulaba ne ssiyinza kumulaba:
10 Naye amanyi ekkubo lye nkwata; Bw'alimala okunkema, ndivaamu nga zaabu.
11 Okugulu kwange kwasimbira ddala mu bigere bye; Ekkubo lye nalikwata ne ssikyama.
12 Siddanga nnyuma okuva mu kiragiro eky'emimwa gye; Natereka ebigambo eby'akamwa ke okusinga emmere yange eŋŋwanira.
13 Naye ye alowooza bumu, era ani ayinza okumukyusa? Era emmeeme ye kye yeegomba ekyo ky'akola.
14 Kubanga atuukiriza ekyo ekyanteekerwawo: N'ebingi ebiri bwe bityo biri naye.
15 Kyenva neeraliikirira ye okubaawo; Bwe ndowooza mmutya.
16 Kubanga Katonda azirisiza omutima gwange. Era Omuyinza w'ebintu byonna anteganyizza:
17 Kubanga saazikirizibwa okusooka ekizikiza, So teyabikka ku kizikiza ekikutte eri amaaso gange.


text:
2 Samwiri 2 Samuel
Chapter 22
1 Awo Dawudi n'agamba Mukama ebigambo eby'oluyimba luno ku lunaku Mukama kwe yamuwonyeza mu mukono gw'abalabe be bonna ne mu mukono gwa Sawulo:
2 n'ayogera nti Mukama lwe lwazi lwange era ekigo kyange era omulokozi wange, owange nze;
3 Katonda ow'olwazi lwange, oyo gwe nneesiganga; Engabo yange, era ejjembe ery'obulokozi bwange, ekigo kyange ekiwanvu, era ekiddukiro kyange; Omulokozi wange, ggwe omponya mu kyejo.
4 Naakaabira Mukama, asaanidde okutenderezebwa: Bwe ntyo bwe nnaalokokanga eri abalabe bange.
5 Kubanga amayengo ag'okufa gazingiza, Amataba ag'obutatya Katonda ne gantiisa.
6 Emigwa egy'emagombe gyanneetooloola: Ebyambika eby'okufa byantuukako.
7 Bwe nnalaba ennaku ne nkaabira Mukama, Weewaawo, nakaabira Katonda wange: N'awulira eddoboozi lyange ng'ayima mu yeekalu ye, Okukaaba kwange ne kutuuka mu matu ge.
8 Ensi n'eryoka esagaasagana n'ekankana, Emisingi gy'eggulu ne gijjulukuka Ne gikankanyizibwa, kubanga asunguwadde.
9 Omukka ne gunyooka okuva mu nnyindo ze, N'omuliro ogwava mu kamwa ke ne gwokya: Ne gukwata amanda.
10 Yakutamya n'eggulu n'aserengeta; Ekizikiza ekiziyivu ne kiba wansi w'ebigere bye.
11 Ne yeebagala kerubi n'abuuka: Weewaawo, yalabikira ku biwawaatiro by'empewo.
12 N'afuula ekizikiza okuba eweema ezimwetooloola: Amazzi we gakuŋŋaanira, ebire ebiziyivu eby'omu ggulu.
13 Okumasamasa okwali mu maaso ge Ne kwasa amanda ag'omuliro.
14 Mukama n'abwatuka ng'ayima mu ggulu, Ali waggulu ennyo n'aleeta eddoboozi lye.
15 N'alasa obusaale n'abasaasaanya; N'aweereza okumyansa n'abeeraliikiriza.
16 Awo ensalosalo ez'ennyanja ne ziryoka zirabika, Emisingi gy'ensi ne gyeruka, Olw'okunenya kwa Mukama, Olw'okufuuwa omukka ogw'omu nnyindo ze.
17 Yatuma ng'ayima waggulu n'antwala; N'ampalula n'anziya mu mazzi amangi;
18 N'amponya eri omulabe wange ow'amaanyi, Eri abo abaankyawa; kubanga bannyinga amaanyi.
19 Bangwako ku lunaku kwe nnalabira ennaku: Naye Mukama ye yannyweza.
20 Era n'anfulumya n'andeeta mu kifo ekigazi: Yamponya kubanga yansanyukira.
21 Mukama yampa empeera ng'obutuukirivu bwange bwe bwali: Ansasudde ng'obulongoofu bw'engalo zange bwe bwali.
22 Kubanga nakuumanga amakubo ga Mukama, So siddanga ku Katonda wange lwa kyejo.
23 Kubanga emisango gye gyonna gy'abanga mu maaso gange: N'amateeka ge sigavangamu.
24 Era nabanga eyatuukirira eri ye, ne nneekuuma mu butali butuukirivu bwange.
25 Mukama kyavudde ansasula ng'obutuukirivu bwange bwe bwali: Ng'obulongoofu bwange bwe bwali mu maaso ge.
26 Awali ow'ekisa oneeraganga wa kisa, Awali omuntu eyatuukirira oneeraganga mutuukirivu;
27 Awali omulongoofu oneeraganga mulongoofu; Era awali omukakanyavu oneeraganga aziyiza.
28 Era olirokola abantu abaabonyabonyezebwa: Naye amaaso go gatunuulira ab'amalala obasse wansi.
29 Kubanga ggwe ttabaaza yange, ai Mukama: Era Mukama alyakira ekizikiza kyange.
30 Kubanga ku lulwo nziruka mbiro ne nnumba ekibiina: Ku lwa Katonda wange mbuuka ekigo:
31 Katonda ekkubo lye lyatuukirira: Ekigambo kya Mukama kyakemebwa; Oyo ye ngabo eri abo bonna abamwesiga.
32 Kubanga ani Katonda wabula Mukama? Oba ani lwazi wabula Katonda waffe?
33 Katonda kye kigo kyange eky'amaanyi: Era aluŋŋamya eyatuukirira mu kkubo lye.
34 Afuula ebigere bye okuba (ng'ebigere) by'ennangaazi: Era anteeka ku bifo byange ebigulumivu.
35 Ayigiriza engalo zange okulwana; Emikono gyange ne gitega omutego ogw'ekikomo.
36 Era ompadde engabo ey'obulokozi bwo: N'obuwombeefu bwo bungulumizizza.
37 Wagaziya ebisinde byange wansi wange, Ebigere byange ne bitaseerera.
38 Nayigganya abalabe bange, ne mbazikiriza; So saakyuka nate nga tebannamalibwawo.
39 Era mbamazeewo ne mbafumitira ddala n'okuyinza ne batayinza kugolokoka: Weewaawo, bagudde wansi w'ebigere byange.
40 Kubanga onsibye amaanyi ag'okulwana: Owangudde wansi wange abo abangolokokerako.
41 Era abalabe bange obankubizza amabega, nzikirize abo abankyawa.
42 Baatunula naye tewali wa kulokola; Baatunuulira Mukama naye n'atabaddamu.
43 Awo ne mbasekulirasekulira ddala ng'enfuufu ey'oku nsi, Nabasamba ng'ebitosi eby'omu nguudo ne mbasaasaanya.
44 Era omponyezza mu kuwakana kw'abantu bange; N'onkuuma okuba omutwe gw'amawanga: Eggwanga lye ssimanyanga Lirimpeereza.
45 Bannaggwanga balinjeemulukukira: Nga kyebajje bampulire baliŋŋondera.
46 Bannaggwanga baliggweerera, Era baliva mu bifo byabwe eby'ekyama nga bakankana.
47 Mukama mulamu; era lwazi lwange atenderezebwe; Agulumizibwe Katonda ow'olwazi olw'obulokozi bwange:
48 Ye Katonda ampalanira eggwanga, N'assa amawanga wansi wange,
49 Era anziya mu balabe bange: Weewaawo, ongulumiza okusinga abo abangolokokerako: Omponya eri omusajja ow'ekyejo.
50 Kyennaava nkwebaza, ai Mukama, mu mawanga, ne nnyimba okutendereza erinnya lyo.
51 Awa kabaka we obulokozi obunene: Era amukola eby'ekisa ekingi oyo gwe yafukako amafuta, Dawudi n'ezzadde lye emirembe gyonna.


text:
Bya Ronald Mugenyi
“Ebizibu ebingi bye twayitamu ne bannange byatuzuukusa obwongo ne bituwaliriza okuzuula ekitone kyaffe. Ab’oku kyalo baasooka kutuyita bayaaye abatalina bya kukola olw’enviiri ezaali ziduumuuse ku mitwe gyaffe n’okusiiba mu zzaala olw’okubulwa emirimu gye twasomerera”, Ronald Ssentongo, akulira banne abalala abakola ensawo z’amasomero n’ez’abakyala bw’atandika okunyumya.
Annyonnyola engeri emirimu gye baasomerera bwe gyababula ne bafuuka abayaaye wabula Mukama n’abawandako eddusu nga kati bakola ssente mu kutunga ensawo z’amasomero n’ez’abakyala.
“Lumu nawangula emitwalo 70 mu beetingi ne nsalawo okugula ekyalaani kimu naye nga simanyi kukikozesa. Nnafuna munnange John Ssempeebwa bwe baatuvumanga ku kyalo kuba ye yalina ky’amanyi ku kutunga.
Nnasanganga abaana b’essomero nga bakutte ensawo ezirabika nga zaali nkola enjabayaba kuba zaali ziyuliseyulise ng’ate zirabika mpya. Kwe kufuna ekirowoozo nti tusobola okutunga ensawo z’abaana b’amasomero.
Nnategeeza mukwano gwange Ssempeebwa nti tusobola okutunga ensawo era ne tutandika mu 2010 kyokka nga si za mulembe, ne bwe twazitwalanga mu katale nga tezitambula.
Twaggwaamu amaanyi era ne tutandika okufuna ekirowoozo tuziveeko tuddeyo mu zzaala waffe gwe twazannyanga.
Naye mukwano gwaffe Collin Ssettimba ng’ono akolera Kenya yatugumya n’antwalako okulambula e Kenya mu ttendekero ly’ebyemikono. Olw’okuba nnali ng’enze kulambula, ennaku ebbiri ze nnamalayo buli kye nnalabanga nga nkiwandiika era naggyayo amagezi ge nayongeranga mu bizinensi yaffe.
Kuno nagattako okusomanga emiko gya Yiiya Ssente mu lupapula lwa Bukedde. Ku miko gino nnasomanga nnyo ebizibu abantu bye bayiseemu n’amaanyi ge batadde mu bizinensi okutuuka we batuuse nga kino kyangumyanga nnyo obutasuulawo kyalaani kyange”. Era nneebaza nnyo aba Bukedde.
Mu kukomawo okuva e Kenya, natandika buto bizinensi n’amaanyi era ne mpita bannange tuddemu tukole nga tukozesa obukodyo bwe nakoppa e Kenya.
Amaanyi nasinga kugateeka ku nsawo z’abaana b’amasomero ng’ekipya kye twassaamu kuziteekako mannya g’abaana n’obubonero bw’amasomero ng’ate zifaanagana ne yunifoomu zaabwe. Kuno twagattako okutunga ensawo z’abakyala ez’emigugu n’ezitambulizibwamu laaputoopu.
EBIRUNGI BYE TUFUNYE
1 Ekisooka twawona okunoonya emirimu gye twasomerera egitaliiyo.
2 Twali tuyaayuse nga ku kyalo batuyita bayaaye naye kati twafuuka kyakulabirako kirungi eri abavubuka.
3 Twatandika n’ekyalaani kimu, kati tulina ebyalaani 5 nga tufulumya ensawo ezisukka mu 300 omwezi kuba abantu batuwagidde.
4 Mu kiseera kino tulina abavubuka 20 be tuyigiriza omulimu gwaffe, nga bo baleeta bikozesebwa ne tubasasuzaayo ne ku ssente entonotono.
Akatale
Ensawo emu tugitunda wakati wa 15,000/- ne 20,000/-.
Omwezi tukola wakati wa 1,000,000/- ne 1,500,000/-.Bw’oggyako ebikozesebwa tufissaawo ssente eziri wakati wa 800,000/- ne 1,000,000/- naddala mu sizoni y’okudda ku ssomero.
Zino tuzigabana okusinziira ku nteekateeka yaffe bw’eri ne tuterekako n’eziddukanya emirimu gya ofiisi. Ebikozesebwa tubigula mu Kiyembe ne mu katale ka St. Balikuddembe (Owino).
Tukolera amasomero agasoba mu 15 mu Kampala n’emiriraano ekituyambye okweyimirizaawo n’okweyagala ng’abavubuka abalala.
Okusoomoozebwa
Ekifo we tukolera kifunda nga tekituganya kwetaaya ate nga kiri wala n’ekibuga sso nga twetaaga okusemberera ekibuga olw’akatale akasingawo.
Abawala nabo batufuukidde ekizibu kuba ssente ze tukolawo ng’amagoba bazituliddeko. Buli gw’ofuna asuubira kukunyunyunta bunyunyusi, buli gw’olowooza nti ono gw’onoobeera naye mukulaakulane ye alowooza kirala.
Akatale kakyali katono nnyo we tutunda ensawo zaffe.
EBIGENDERERWA BYABWE
Tuluubirira okufuna ekifo ekigazi tugaziye bizinensi nga tukozesa ebyuma eby’omulembe kitusobozese okuyigiriza abavubuka abalala mu ggwanga n’okukendeeza ku bbula ly’emirimu.
Abavubuka abamaze okutikkirwa mu matendekero aga waggulu, temudda mu kunoonya mirimu kumala budde kuba tegiriiyo. Munoonye ebitone byammwe we muba mutandikira awatali kunyooma mirimu.
Ssentongo yasomerera bwakitunzi mu yunivasite e Makerere ne Rebecca Namuyiga gye yasomera obusawo bw’ebisolo. John Ssempeebwa yasomera mu yunivasite e Kyambogo eby’obwakitunzi, Fred Ssali yasoma byamawulire, n’abalala.
Joshwa Sserwanga 37, omutuuze mu zooni ya Kizungu e Makindye agamba nti, “Abaana abo kibadde kizibu okukkiriza nti basobola okubaako kye beekolera eky’amagezi. Nze ebbanga lye nnabalabira baali baafuka bayaaye olw’enneeyisa yaabwe ku kyalo kino nga bakuza enviiri, tebakola, zzaala nga yabafuukira mulimu. Wabula Katonda mulungi okulaba nga kati baafuka eky’okurabirako!
Abavubuka babalabireko”.


text:
Isaaya Isaiah
Chapter 1
1 Okwolesebwa kwa Isaaya omwana wa Amozi, kwe yalabanga ku Yuda ne Yerusaalemi, mu mirembe gya Uzziya, Yosamu, Akazi; ne Keezeekiya, bassekabaka ba Yuda.
2 Wulira ggwe Eggulu era tega okutu, ggwe Ensi, kubanga Mukama ayogedde: nayonsa ne ndera abaana, ne banjeemera,
3 Ente emanya nnyini yo, n'endogoyi emanya ekisibo kya mukama waayo: naye Isiraeri tamanyi, abantu bange tebalowooza.
4 Woowe eggwanga eririna ebibi, abantu abazitoowereddwa n'obutali butuukirivu, ezzadde ery'abakola obubi, abaana aboonoona: balese Mukama, banyoomye Omutukuvu wa Isiraeri, basenguse bazze ennyuma.
5 Ekibaagaza ki okukubibwa nate, n'okweyongera ne mweyongera okujeema? omutwe gwonna gulwadde, n'omutima gwonna guzirise.
6 Okuva munda w'ekigere okutuuka ku mutwe temuliimu bulamu; wabula ebiwundu, n'okuzimba, n'amabwa amavundu: tebibunizibwanga so tebisibibwanga so tebiteekebwangamu mafuta.
7 Ensi yammwe ezise; ebibuga byammwe byokeddwa omuliro; ensi yammwe, ab'amawanga bagiriira mu maaso gammwe, era ezise, kubanga ab'amawanga bagisudde.
8 Era omuwala wa Sayuuni asigadde ng'ensiisira eri mu lusuku lw'emizabbibu, ng'ekikuumirwamu ekiri mu nnimiro y'emyungu, ng'ekibuga ekizingizibwa.
9 Mukama ow'eggye singa teyatulekerawo kitundu ekyafikkawo ekitono ennyo, twandibadde nga Sodomu, twandifaananye nga Ggomola.
10 Muwulire ekigambo kya Mukama, mmwe abafuga Sodomu; mutege okutu eri amateeka ga Katonda waffe, mmwe abantu ab'e Ggomola.
11 Zigasa ki ssaddaaka zammwe enkumu ze munsalira, bw'ayogera Mukama: nzikuse endiga ennume enjokye eziweebwayo n'amasavu g'ensolo ensibe; so sisanyukira musaayi gwa nte, newakubadde ogw'abaana b'endiga, newakubadde ogw'embuzi emmandwa.
12 Bwe mujja okulabika mu maaso gange, ani eyabasalira kino, okulinnyirira empya zange?
13 Temuleetanga nate bitone ebitaliimu; obubaane bwa muzizo gye ndi; emyezi egibonese ne ssabbiiti, okuyita amakuŋŋaaniro, sisobola butali butuukirivu na kukuŋŋaana kwa ddiini.
14 Emyezi gyammwe egibonese n'embaga zammwe eziragiddwa obulamu bwange bubikyawa: kwe kutegana gye ndi; nkooye okubigumiikirizanga.
15 Era bwe munaayanjalanga engalo zammwe, naabakwekanga amaaso gange: weewaawo, bwe munaasabanga ebigambo ebingi, siiwulirenga: emikono gyammwe gijjudde omusaayi.
16 Munaabe, mwerongoose; muggyengawo obubi bw'ebikolwa byammwe bive mu maaso gange; mulekenga okukola obubi:
17 muyige okukolanga obulungi; mugobererenga eby'ensonga; mudduukirirenga ajoogebwa, musalenga omusango gw'atalina kitaawe, muwolerezenga nnamwandu.
18 Mujje nno, tuteese bw'ayogera Mukama: ebibi byammwe ne bwe biba ng'olugoye olumyufu, binaaba byeru ng'omuzira; ne bwe bitwakaala ng'ebendera, binaaba ng'ebyoya by’endiga.
19 Bwe munaagondanga nemuwulira; munaalyanga ebirungi eby’ensi:
20 naye bwe munaagaananga ne mujeemanga, munaaliibwanga n'ekitala: kubanga akamwa ka Mukama ke kakyogedde.
21 Ekibuga ekyesigwa nga kifuuse omwenzi! oyo eyajjulanga emisango egy'ensonga! obutuukirivu bwatuulanga mu ye, naye kaakano bassi.
22 Effeeza yo efuuse masengere, omwenge gwo gutabudwamu amazzi.
23 Abalangira bo bajeemu, mikwano gya babbi; buli muntu yeegomba enguzi, era agoberera empeera: tebasala musango gw'atalina kitaawe, so n'ensonga ya nnamwandu tetuuka gye bali.
24 Kyava ayogera Mukama, Mukama ow'eggye, Owaamaanyi owa Isiraeri, nti A, ndyeggyako abalabe bange, era ndiwalana eggwanga ku abo abankyawa:
25 era ndikuteekako omukono gwange, ne nnongooseza ddala amasengere go gonna, ne nziyawo essasi lyo lyonna:
26 era ndikomyawo abalamuzi bo ng'olubereberye, n'abateesa ebigambo byo nga mu kusooka: oluvannyuma oliyitibwa nti Ekibuga eky'obutuukirivu, ekibuga ekyesigwa.
27 Sayuuni alinunulibwa n'omusango n'abakyufu be n'obutuukirivu.
28 Naye okuzikirira kw'aboonoonyi n'abalina ebibi kulibeera wamu n'abo abaleka Mukama balimalibwawo.
29 Kubanga ensonyi ziribakwata olw'emivule gye mwegomba, era muliswazibwa olw'ensuku ze mweroboza.
30 Kubanga muliba ng'omuvule oguwotoka amalagala, era ng'olusuku omutali mazzi.
31 Era ow'amaanyi aliba ng'enfuuzi, n'omulimu gwe ng'olusasi olw'omuliro; era byombi biriggiira wamu, so tewaliba abizikiza.


text:
NNAYISIDDWA bubi mu maaso g’abaana bange ababaka ba Palamenti ab’oludda oluvuganya bwe baatandise okung’oola omukulembeze w’eggwanga bwe yabadde ayogera eri eggwanga ku Lwokuna.
Bwe bambuuzizza lwaki abantu abakulu bawogganira Pulezidenti ng’ate bo babagamba nti abakulu babassaamu ekitiibwa eky’okubaddamu kyambuze.
Ekyannumye nti, Pulezidenti ebintu bye yasinze okussaako essira byabadde bikwata ku ffe abantu aba wansi abanoonya okwennyulula mu bwavu kyokka nga bano abeeyongeza omusaala buli kiseera bali mu kumung’oola.
Ffe twakoowa ebyobufuzi ebitufiiriza nga mmwe be twatuma okutuweereza muli mu kwekkusa mwekka na kulemesa Pulezidenti kutukolera bituyamba.
Bwe mubanga muwulira temwagala kuwuliriza mukulembeze wa ggwanga by’ayogera temugendanga mu nkung’aana ze muzizire, muleke ffe abaagala okumanya tuwulirize.
Mmwe abantu be tuwa ng’ekyokulabirako eri abaana baffe bwe mutandika okweyisa ng’abaana kinakuwaza.
Omukulembeze mumuleke ayogere oluvannyuma mumusabe mumusse ku nninga ku ebyo bye mulowooza nti temukkaanyizza nabyo kuba obusobozi mubulina obumutuukirira n’obumusaba okubiddamu n’akikola.
Tukooye enneeyisa etenyuma mu maaso g’abaana baffe be twagala okukulembera enkya.
Winfred Kayaga,
Kampala.


text:
Bya HASIFAH NAAVA
“TAATA essanyu lye yasinga okufuna ng’akoledde abaana be obubaga bw’amazaalibwa era bwe twakula n’asigaza kubukolera bazzukulu.
Yagenda okufa nga tumanyi essanyu lye kwe liva. Emyaka musanvu bukya taata Ashey Musoke eyabbulwamu Musoke Zooni e Nateete afa naye akomawo n’atujjukiza essanyu lye, “ bwatyo James Musoke bw’atandika okunyumya ku kitaawe.
“Dokita Musoke yafiira ku myaka 86, yali musawo omukuukuutivu mu kitundu era bwe yafa tetufunangawo musawo bantu gwe beenyumirizaamu nga ye.
Yali ajjanjaba endwadde ezitali zimu naye ng’asinga kumanyibwa mu kulongoosa ebiwundu ebitonotono.
Yakolera e Mulago ebbanga lye erisinga ng’omulimu gwe omukulu kusirisa oba kukuba kayiso kasirisa abagenda okulongoosebwa.
Mu 1982 emyaka gye egy’okuwummula bwe gyatuuka baamuwummuza era bwe yava eyo n’atandika okukolera mu ddwaaliro e Mengo era ebbanga lye yamalayo yeenyumirizanga mu dokita Kamya ng’ono yali alongoosa bantu.
Oluvannyuma lw’emyaka etaano egya kontulakiti yatandika kirinika eyitibwa Fair Field Clinic e Nateete era olw’abantu abangi abaagyeyunranga yaggulawo endala e Buloba ekibi nti bwe yafa n’obulwaliro buno ne bufa.
Abamu ku baana b'omugenzi Musoke.
Okuva ku kkono; Elizabeth Nassozi, Joyce Kigoonya ne James Musoke
TAATA ALWALA:
Mu 2003 taata yatandika okusannyalala emisuwa nga takyasobola bulungi na kwezza okugeza nga bw’aba ayasamye okwogera ekintu ne kigaana okuvaayo ng’omumwa gulemerayo, era omuntu amala kumuzza.
Obulwadde bwamweyongerera ddala era mu 2004 twamutwala mu ddwaaliro e Mengo nga takyalya. E Mengo yamalayo omwezi mulamba oluvannyuma baatusiibula naye nga tulina okumuzzangayo mu ddwaaliro n’afuna obujjanjabi olwo ne tumuzza awaka.
Mu 2006 dokita eyali amujjanjaba yatugamba tumuleke awaka olwo nga mu kiseera ekyo takyasobola kutambula yadde okwekyusa nga buli ddagala lye batuwa tafunawo njawulo.
Naye ekyasinga okumukosa gye mikwano mwami Njuki ne mwami Lwanga okufa nga n’omu ku bo mwami Lwanga gwe yali awadde eddaame lye.
Kino kyamukuba wala n’agondera ddala era mu 2007 Mukama yamuwummuza emirimu gy’ensi eno.
TAATA ANZIJIRA
Taata yatuzaala abaana 13 era eky’obugagga kye yatuwa kwali kusoma. Ku baana kuliko Elizabeth Nassozi Musoke ono kati yawummula obusawo, omugenzi Esther Musoke, Joyce Kigoonya ono musomesa, nze Ying. James Musoke, omugenzi Jane Mubiru, Micheal Musoke ono abeera Bungereza, Irene Kasiriivu ono musumba wa kkanisa, Anne Nakibinge Harriet Kisakku, Richard Sozzi, Sarah Sserunjoji, Fred Kityo ne Amos Musoke.
Taata yali ayagala nnyo abazzukulu ng’amanyi n’okubakolera obubaga bw’amazaalibwa gaabwe era ng’anyumirwa nnyo okubeera nabo kuba yagambanga nti kye kimuwa essanyu, nzijukira naffe yabutukoleranga.
Bwe yafa kumpi ffenna abaana yatuloosa ng’ali ku mukolo mu bantu bangi nga musanyufu bya nsusso naye nga talina ky’ayogera olumala ng’abula.
Lwe yaddamu okundoosa yayogera n’ang’amba okuyisa obulungi bazzukulu be n’obuteerabira kubakolera bubaga bw’amazaalibwa kuba kye kimuwa essanyu.
Okuva taata lwe yafa tetwaddamu kukolera baana bubaga ndowooza kino tekyamuwummuza mirembe kuba yatandika okutuloosa ng’abuuza lwaki abazzukulu be tetubakolera bubaga.
Kino twakiziimuula okumala ebbanga naye n’akiremerako era kati tubukola naddala nga bali mu luwummula era takyatuloosa.
Taata yaleka ebyobuggaga ebiwera omuli amayumba g’abapangisa e Nateete nga gano tugalabirira edduuka e Buloba ne bekeeri nga bino byagenda ne nnyinibyo kuba beekeeri yali tekyalina nku.
Taata yaliko omuwanika ku kakiiko ka Lc I okuva mu 1986 okutuuka lwe yafa era tebafunanga muwanika mulala.
Taata buli kye yang’ambanga nga nkitwala ng’ensonga enkulu. Yali yeenyigira nnyo mu mirimu emitonotono ng’okuzimba nga tukola ffenna ekyannyamba kuba nakuguka mu byakuzimba nga mu byonna kitange ye yanfuula kyendi.
ABAANA ABALALA BYE BOOGERA KU KITAABWE
Joyce Kigoonya: Taata kye mmujjukirako yali afa nnyo ku baana nga tazannyira ku kigambo kusoma. Bwe twafumbirwa ate n’ayagala nnyo abaana baffe n’ayitawo, yabeeranga n’ekiddibwamu ku buli kibuuzo kye wamubuuzanga.
Elizabeth Nassozi : Taata yalina omukwano mungi eri abaana be. Nze bwe namala obusawo
bangaba e Kenya gye nakolera ebbanga eriwerako.
Nabanga ndi awo nga mmulowoozaako okumukubira essimu ogenda okuwulira nti olina omugenyi nga taata azze e Nairobi. Era omulundi gwe yasembayo okujja okundaba tewaayita mwaka n’afa.


text:
1 Bassekabaka 1 Kings
Chapter 15
1 Awo mu mwaka ogw'ekkumi n'omunaana ogwa Yerobowaamu kabaka mutabani wa Nebati, Abiyaamu n'atanula okufuga Yuda.
2 Yafugira emyaka esatu mu Yerusaalemi: ne nnyina erinnya lye lyali Maaka muwala wa Abisalomu.
3 N'atambulira mu bibi byonna ebya kitaawe bye yakola okumusooka: n'omutima gwe tegwatuukirira eri Mukama Katonda we ng'omutima gwa Dawudi kitaawe.
4 Era naye ku lwa Dawudi Mukama Katonda we n'amuwa ettabaaza mu Yerusaalemi okuyimusa mutabani we oluvannyuma lwe n'okunyweza Yerusaalemi:
5 kubanga Dawudi yakolanga ebyali mu maaso ga Mukama ebirungi, n'atakyuka okuva mu kintu kyonna kye yamulagira ennaku zonna ez'obulamu bwe wabula mu kigambo kya Uliya Omukiiti.
6 Awo waabangawo entalo eri Lekobowaamu ne Yerobowaamu ennaku zonna ez'obulamu bwe.
7 N'ebikolwa ebirala byonna ebya Abiyaamu ne byonna bye yakola tebyawandiikibwa mu kitabo eky'eby'omu mirembe gya bassekabaka ba Yuda? Ne wabanga entalo eri Abiyaamu ne Yerobowaamu.
8 Abiyaamu ne yeebakira wamu ne bajjajjaabe: ne bamuziika mu kibuga kya Dawudi: Asa mutabani we n'afuga mu kifo kye.
9 Awo mu mwaka ogw'amakumi abiri ogwa Yerobowaamu kabaka wa Isiraeri Asa n'atanula okufuga Yuda.
10 N'afugira emyaka ana mu gumu mu Yerusaalemi: ne nnyina erinnya lye lyali Maaka muwala wa Abisalomu.
11 Asa n'akola ebyali mu maaso ga Mukama ebirungi nga Dawudi kitaawe bwe yakola.
12 N'agoba abaalyanga ebisiyaga mu nsi, n'aggyawo ebifaananyi byonna bajjajjaabe bye baakola.
13 Era ne Maaka nnyina n'amugoba mu bwa nnamasole kubanga yali akoze ekifaananyi eky'omuzizo okuba Asera; Asa n'atema ekifaananyi kye n'akyokera ku kagga Kiduloni.
14 Naye ebifo ebigulumivu tebyaggibwawo: naye omutima gwa Asa gwatuukirira eri Mukama ennaku ze zonna.
15 N'ayingiza mu nnyumba ya Mukama ebintu kitaawe bye yawonga n'ebintu bye yawonga ye yennyini, effeeza n'ezaabu n'ebintu.
16 Ne wabanga entalo eri Asa ne Baasa kabaka wa Isiraeri ennaku zaabwe zonna.
17 Awo Baasa kabaka wa Isiraeri n'atabaala Yuda, n'azimba Laama, obutaganya muntu kufuluma newakubadde okuyingira eri Asa kabaka wa Yuda.
18 Awo Asa n'addira effeeza yonna n'ezaabu eyali esigadde mu by'obugagga eby'omu nnyumba ya Mukama n'eby'obugagga eby'omu nnyumba ya kabaka n'abikwasa mu mikono gy'abaddu be: kabaka Asa n'abiweereza Benikadadi mutabani wa Tabulimmoni mutabani wa Keziyoni kabaka w'e Busuuli eyabeeranga e Ddamasiko, ng'ayogera nti
19 Waliwo endagaano eri nze naawe, eri kitange ne kitaawo: laba, nkuweerezza ekirabo kya ffeeza n'ezaabu; genda omenye endagaano yo eri Baasa kabaka wa Isiraeri anveeko.
20 Awo Benikadadi n'awulira kabaka Asa, n'atuma abakulu b'eggye lye okulumba ebibuga bya Isiraeri, n'akuba Iyoni ne Ddaani ne Aberubesumaaka ne Kinnerosi yonna n'ensi yonna eya Nafutaali.
21 Awo olwatuuka Baasa bwe yakiwulira n'aleka okuzimba Laama n'abeeranga e Tiruza.
22 Awo kabaka Asa n'alangira Yuda yenna; tewali eyaggibwako; ne baggyawo amayinja ag'e Laama, n'emiti gyakyo, Baasa bye yazimbya; kabaka Asa n'abizimbisa Geba ekya Benyamini ne Mizupa.
23 Era ebikolwa ebirala byonna ebya Asa n'amaanyi ge gonna ne byonna bye yakola n'ebibuga bye yazimba tebyawandiikibwa mu kitabo eky'eby'omu mirembe gya bassekabaka ba Yuda? Naye mu kiseera eky'obukadde bwe n’alwala ebigere.
24 Asa ne yeebakira wamu ne bajjajjaabe n'aziikibwa wamu ne bajjajjaabe mu kibuga kya Dawudi kitaawe: Yekosafaati mutabani we n'afuga mu kifo kye.
25 Awo Nadabu mutabani wa Yerobowaamu n'atanula okufuga Isiraeri mu mwaka ogw'okubiri ogwa Asa kabaka wa Yuda, n'afugira Isiraeri emyaka ebiri.
26 N'akola ebyali mu maaso ga Mukama ebibi, n'atambulira mu kkubo lya kitaawe ne mu kyonoono kye kye yayonoonyesa Isiraeri.
27 Awo Baasa mutabani wa Akiya ow'omu nnyumba ya Isakaali n'amwekobaana; Baasa n'amukubira e Gibbesoni eky'Abafirisuuti; kubanga Nadabu ne Isiraeri yenna baali bazingizizza Gibbesoni.
28 Mu mwaka ogw'okusatu ogwa Asa kabaka wa Yuda Baasa mwe yamuttira, n'afuga mu kifo kye.
29 Awo olwatuuka amangu ago bwe yalya obwakabaka, n'atta ennyumba yonna eya Yerobowaamu; teyamulekera Yerobowaamu n'omu eyassa omukka okutuusa lwe yamuzikiriza; ng'ekigambo bwe kyali ekya Mukama kye yayogera n'omukono gw'omuddu we Akiya Omusiiro:
30 olw'ebibi bya Yerobowaamu bye yayonoona era bye yayonoonyesa Isiraeri; olw'okusunguwaza kwe kwe yasunguwaza Mukama Katonda wa Isiraeri.
31 Era ebikolwa ebirala byoana ebya Nadabu ne byonna bye yakola tebyawandiikibwa mu kitabo eky'eby'omu mirembe gya bassekabaka ba Isiraeri?
32 Ne wabanga entalo eri Asa ne Baasa kabaka wa Isiraeri ennaku zaabwe zonna.
33 Mu mwaka ogw'okusatu ogwa Asa kabaka wa Yuda Baasa mutabani wa Akiya n'atanula okufuga Isiraeri yenna e Tiruza, n'afugira emyaka amakumi abiri mu ena.
34 N'akola ebyali mu maaso ga Mukama ebibi n'atambulira mu kkubo lya Yerobowaamu ne mu kwonoona kwe kwe yayonoonyesa Isiraeri.


text:
Zabbuli Psalms
Chapter 120
1 Mu kunakuwala kwange nakoowoola Mukama, N'ampitaba.
2 Omponye emmeeme yange, ai Mukama, eri emimwa egy'obulimba, N'eri olulimi olw'obukuusakuusa.
3 Oliweebwa ki, olyongerwako ki nate, Ggwe olulimi olw'obukuusakuusa?
4 Obusaale obw'obwogi obw'abazira, Era n'amanda ag'entaseesa.
5 Zinsanze, kubanga ntambulira mu Meseki Kubanga ntuula mu weema za Kedali!
6 Emmeeme yange yaakamaze ennaku nnyingi okutuula Awamu n'oyo akyawa emirembe.
7 Nze njagala emirembe: Naye bwe njogera, baagala okulwana.


text:
Olubereberye - Genesis
Essuula 37
1 Yakobo n'abeeranga mu nsi kitaawe mwe yatuulanga mu nsi ya Kanani.
2 Okuzaala kwa Yakobo kuukuno. Yusufu bwe yali yaakamaze emyaka kkumi na musanvu, yali alunda ekisibo awamu ne baganda be: omulenzi n'abanga wamu n'abaana ba Bira, n'abaana ba Zirupa, abakazi ba kitaawe: Yusufu n'abuuliranga kitaabwe ebigambo byabwe ebibi.
3 Era Isiraeri yayagala Yusufu okusinga abaana be bonna, kubanga gwe yazaala ng'akaddiye: n'amutungira ekizibawo eky'amabala amangi.
4 Baganda be ne balaba nga kitaawe yamwagala okusinga baganda be bonna; ne bamukyawa, ne batayinza kwogera naye wabula eby'okuyomba.
5 Yusufu n'aloota ekirooto, n'akibuulira baganda be: ne beeyongera nate okumukyawa.
6 N'abagamba nti Mbeegayiridde, muwulire ekirooto kino kye ndoose:
7 kubanga, laba, twali tusiba ebinywa mu nnimiro, era laba, ekinywa kyange ne kiyimirira, era ne kyesimba; era, laba, ebinywa bwammwe ne bijja ne bikyetooloola, ne bivuunamira ekinywa kyange.
8 Baganda be ne bamugamba nti Okufuga olitufuga ggwe? oba kutwala olitutwala ggwe? Ne beeyongera nate okumukyawa olw'ebirooto bye n'olw'ebigambo bye.
9 N'aloota nate ekirooto ekirala, n'akibuulira baganda be n'ayogera nti Laba, ndoose n'ekirooto ekirala; era, laba, enjuba n'omwezi n'emmunnyeenye ekkumi n'emu ne binvuunamira.
10 N'akibuulira kitaawe ne baganda be; kitaawe n'amunenya, n'amugamba nti Kirooto ki kino ky'oloose? Nze ne nnyoko ne baganda bo okujja tulijja okukuvuunamira?
11 Baganda be ne bamukwatirwa obuggya; naye kitaawe n'ajjukira ebyo bye yayogera.
12 Baganda be ne bagenda okulunda ekisibo kya kitaabwe mu Sekemu.
13 Isiraeri n'agamba Yusufu nti Baganda bo tebalunda kisibo mu Sekemu? jjangu nkutume gye bali. N'amugamba nti Nze nzuuno.
14 N'amugamba nti Genda kaakano olabe nga baganda bo gyebali balungi, era n'ekisibo nga gyekiri kirungi; okomewo ombuulire. Awo n'amutuma okuva mu kiwonvu eky'e Kebbulooni, n'atuuka e Sekemu.
15 Omusajja n'amulaba, era, laba, yali akyamidde mu nsiko: omusajja n'amubuuza nti Onoonya ki?
16 N'ayogera nti Nnoonya baganda bange: mbuulira, nkwegayiridde, gye balundidde ekisibo.
17 Omusajja n'ayogera nti Baagenda: kubanga nabawulira nga boogera nti Tugende e Dosani. Yusufu n'agoberera baganda be, n'abasanga mu Dosani.
18 Ne bamulengera ng'akyali wala, ne bamwekobaana nga tannabasemberera okumutta.
19 Ne bagambagana nti Laba, sekalootera wuuyo ajja.
20 Kale nno mujje tumutte, tumusuule mu bumu ku bunnya, tulyogera nti Ensolo enkambwe ye yamulya: ne tulyoka tulaba ebirooto bye bwe biriba.
21 Lewubeeni n'awulira ekyo, n'amuwonya mu mukono gwabwe; n'ayogera nti Tuleme okumuttira ddala.
22 Lewubeeni n'abagamba nti Temuyiwa musaayi; mumusuule mu bunnya buno obuli mu ddungu, naye temumussaako mukono: alyoke amuwonye mu mukono gwabwe, okumuddiza kitaawe.
23 Awo olwatuuka, Yusufu bwe yatuuka eri baganda be, ne bambula Yusufu ekizibawo kye, ekizibawo eky'amabala amangi kye yali ayambadde;
24 ne bamutwala ne bamusuula mu bunnya: n'obunnya bwali bukalu nga temuli mazzi.
25 Ne batuula okulya emmere: ne bayimusa amaaso gaabwe ne batunula, era, laba, ekibiina ky'Abaisimaeri abaava mu Gireyaadi nga batambula, nga balina eŋŋamira ezeetisse eby'akaloosa n'envumbo ne moli, nga babitwala mu Misiri.
26 Yuda n'agamba baganda be nti Kiritugasa kitya okutta muganda waffe n'okukisa omusaayi gwe?
27 Kale ttumuguze Abaisimaeri, so omukono gwaffe guleme okumubaako; kubanga ye muganda waffe, gwe mubiri gwaffe. Baganda be ne bamuwulira.
28 Abamidiyaani, ab'obuguzi, ne bayitawo; ne bawalula Yusufu ne bamuggya mu bunnya, ne baguza Abaisimaeri Yusufu ebitundu by'effeeza amakubi abiri. Ne batwala Yusufu mu Misiri.
29 Lewubeeni n'addayo eri obunnya; era, laba, Yusufu teyali mu bunnya; n'ayuzaayuza engoye ze.
30 N'addayo eri baganda be, n'ayogera nti Omwana taliiyo; nange ndigenda wa?
31 Ne baddira ekizibawo kya Yusufu, ne batta embuzi ennume, ne bannyika ekizibawo mu musaayi;
32 ne baweereza ekizibawo eky'amabala amangi, ne bakireetera kitaabwe; ne boogera nti Twalaba kino: kaakano tegeera obanga kye kizibawo eky'omwana wo nantiki si kyo.
33 N'akitegeera, n'ayogera nti Kye kizibawo eky'omwana wange; ensolo embi yamulya; Yusufu yataagulwataagulwa awatali kubuusabuusa.
34 Yakobo n'ayuzaayuza engoye ze, ne yeesiba ebibukutu mu kiwato, n'akungubagira omwana we ennaku nnyingi.
35 Batabani be bonna ne bawala be bonna ne bagolokoka okumusanyusa; naye n'agaana okusanyusibwa; n'ayogera nti Kubanga ndikka emagombe awali omwana wange nga nkyakaaba. Kitaawe n'amulirira amaziga.
36 Abamidiyaani ne bamuguza Potifali mu Misiri, ye mwami wa Falaawo, omukulu w'abambowa.


text:
Mikka Micah
Chapter 3
1 Ne njogera nti Muwulire, mbeegayiridde, mmwe abakulu ba Yakobo, nammwe abafuga ennyumba ya Isiraeri; si kwammwe okumanya omusango?
2 abakyawa ebirungi, era abaagala ebibi; ababaggyako eddiba lyabwe n'omubiri gwabwe ku magumba gaabwe;
3 era abalya omubiri gw'abantu bange; ne bababaagako eddiba lyabwe n'amagumba gaabwe bagamenya; weewaawo, babatiimatiima ng'ebigenda mu kibya, era ng'ennyama ey'omu ntamu.
4 Mu biro ebyo banaakaabiriranga Mukama, so tebaddengamu; weewaawo, anaabakwekanga amaaso ge mu kiseera ekyo, nga bwe baakola obubi mu bikolwa byabwe.
5 Bw'ati bw'ayogera Mukama ku bannabbi abakyamya abantu bange; abaluma n'amannyo gaabwe, era bayogerera waggulu nti Mirembe; na buli agaana okuwa mu bumwa bwabwe, n'okukuma bamukumira olutalo; nti
6 Kyekiriva kibeera ekiro gye muli, muleme okwolesebwa; era ekizikiza kiriba gye muli, muleme okulagula; era enjuba erigwira bannabbi, era obudde buliddugala ku bo.
7 N'abalabi balikwatibwa ensonyi, n'abalaguzi baliswala; weewaawo, bonna balibikka ku mimwa gyabwe; kubanga tewali kuddamu kwa Katonda.
8 Naye mazima nze njijudde amaanyi olw'omwoyo gwa Mukama, n'omusango n'obuzira, mbuulire Yakobo okwonoona kwe era mbuulire Isiraeri ebibi bye:
9 Muwulire kino, mbeegayirira, mmwe abakulu b'ennyumba ya Yakobo, nammwe abafuga ennyumba ya Isiraeri, abatamwa omusango, era abalya ensonga zonna.
10 Bazimba Sayuuni n'omusaayi, era Yerusaalemi bakizimba n'obukyamu.
11 Abakulu baakyo basala omusango, baweebwe empeera, ne bakabona baakyo bayigiriza bafune ebintu, ne bannabbi baakyo balagula baweebwe effeeza; naye bo balyesigama ku Mukama nga boogera nti Mukama tali wakati waffe? akabi tekalitutuukako.
12 Sayuuni kyeruliva lulimibwa ng'omutala ku bwammwe, ne Yerusaalemi kirifuuka ekifunvu, n'olusozi olw'ennyumba ng'ebifo ebigulumivu eby'omu kibira.


text:
Bya SHEIKH HABIIB MALIJAN
OBUKKIRIZA bugenze buggwa mu bantu si lwa butajjumbira ddiini yaabwe, kuba waliwo abamu nga basaala esswala ettaano nga bakola na bulungi emirimu gya Allah naye era ne basigala nga si bakkiriza.
Sheikh Habiib Malijan agamba nti, Sheikh Abdulah Bun Fauzan AL Fauzan omu ku bamanyi ab'amaanyi mu Saud Arabia yagamba mu kitabo kye 'Akhidah tu Tauhid' nti ebintu musanvu ebyonoona obukkiriza bw’abantu;
1 Obutamanya kya kukiriza kituufu. Kino kiva ku butaagala kusoma na kutegeera okutuusa omulembe omulala lwe gutuuka nga tebamanyi. Umar (R.A) yagamba nti Obusiraamu bujja kuggwa mu bantu mpolampola ebbanga lye banaamala nga tebamanyi kituufu.
2 Abantu okwesiba ku bye basanga mu bakadde baabwe wadde nga bikontana n’Obusiraamu.
Mu Kulaani, Surati Bakhar (2:170) Allah agamba nti bwe bagambibwa okugobera amateeka ga Allah baddamu
nti bali mu nkola gye baasanga mu bakadde baabwe wadde nga baali tebalina kye bamanyi era nga si balung’amu basigala babagoberera.
3 Okumala gagoberera birowoozo by’abantu ne babiteeka mu bukkiriza bwabwe wadde nga tebalina bujulizi.
Mu Kulaani (17:36), Allah agamba nti “Togeza n’oyingira n’oyogera ky’otolinaako kumanya kuba buli kiyungo, kyakuwa bujulizi ku bye wakola” 4 Okusuusuuta ennyo mikwano gya Allah n’abalongoofu ne batuuka okulowooza nti basobola
okukola ebintu Allah by’akola ng’okutonnyesa enkuba, okugaggawaza n’okuwonya endwadde.
5 Obutafumiitiriza mateeka ga Allah agali mu Kulaani n’obubonero bwa Allah obulabika okuli okubumbulukuka kw’ensozi, amataba, ekyeya, n'endwadde ezitawona.
Omuntu bw’afuna ekintu alowooza nti abadde akola nnyo era asaanidde okukifuna ne yeerabira nti Allah y'agera ebirungi n’ebibi. Mu Kulaani surati Kasasi: Aya 87 Allah agamba nti omuntu naatuka okugamba nti by’alina yabifuna lwa magezi ge' Nabbi Muhammad (S.A.W) yagamba nti buli mwana azaalibwa nga Musiraamu naye bazadde be bamukyusa ne
bamussa mu nzikiriza endala.
6. Emikutu gy’empuliziganya nagyo kati gifuga endowooza z’abantu. Bangi ebiseera byabwe babimalira ku ttivvi ne kompyuta ne beerabira Allah.
Omuwandiisi musomesa mu Tauhid Islamic mu Kisenyi nga yabitegeezezza Fahami Wasswa.


text:
Zabbuli Psalms
Chapter 62
1 Emmeeme yange erindirira Katonda yekka: Oyo obulokozi bwange mwe buva.
2 Ye yekka lye jjinja lyange era bwe bulokozi bwange: Kye kigo kyange ekiwanvu; sirisagaasagana nnyo.
3 Mulituusa wa okulumba omuntu, Okumutta, mmwe mwenna, Ng'ekisenge ekyewunzise, ng'olukomera oluyuuguuma?
4 Kino kyokka kye bateesa okumujeeza mu bukulu bwe; Basanyukira eby'obulimba: Boogera eby'omukisa n'akamwa kaabwe, naye bakolima munda.
5 Emmeeme yange, lindirira Katonda yekka; Kubanga oyo okusubira kwange mwe kuva.
6 Ye yekka lye jjinja lyange era bwe bulokozi bwange: Oyo kye kigo kyange ekiwanvu: sirisagaasagana.
7 Awali Katonda we wali obulokozi bwange n'ekitiibwa kyange: Ejjinja ery'amaanyi gange n'ekiddukiro kyange biri mu Katonda.
8 Mumwesige ye mu biro byonna, mmwe abantu; Mufuke omutima gwammwe mu maaso ge:
9 Mazima abantu abatali ba kitiibwa gwe mukka, n'abo ab'ekitiibwa ekingi bwe bulimba: Bwe baliteekebwa mu kigera, baliyimuka; Bombiriri omukka gubasinga okuzitowa:
10 Temwesiganga kujooga, Temugobereranga ebitaliimu mu kunyaga: Obugagga bwe buneeyongeranga, temubussangako mwoyo.
11 Katonda yayogera omulundi gumu, Mpulidde bwe ntyo emirundi ebiri; Nga Katonda ye nannyini buyinza:
12 Era ggwe, ai Mukama, olina okusaasira: Kubanga osasula buli muntu ng'omulimu gwe bwe guli.


text:
Zabbuli Psalms
Chapter 32
1 Aweereddwa omukisa asonyiyiddwa ekyonoono kye n'ekibi kye kikwekeddwa.
2 Aweereddwa omukisa Mukama gw'atabalira butali butuukirivu. Ne mu mwoyo gwe temuli bukuusa.
3 Bwe nnasirikanga, amagumba gange gaakaddiwanga, Olw'okukaaba kwange obudde okuziba.
4 Kubanga emisana n'ekiro omukono gwo gwanzitoowereranga: Amazzi gange ne gakaliranga ng'olw'omusana ogw'ekyeya.(Seera)
5 Ne nkwatulira ekibi kyange, n'obutali butuukirivu bwange ne ssibukweka: Nayogera nti Mukama naamwatulira ebyonoono byange; Naawe n'onsonyiwa obutali butuukirivu obw'ekibi kyange. (Seera)
6 Ku lw'ekyo buli atya Katonda akusabenga mu biro by'oyinza okulabikiramu: Mazima mu ntaba ez'amazzi amangi tebalituuka gy'ali.
7 Oli bwekweko bwange; ononkuumanga mu kulaba ennaku; Ononneetooloozanga ennyimba ez'obulokozi. (Seera)
8 Naakuyigirizanga naakulanganga mu kkubo ly'onooyitangamu: Naakuteesezanga ebigambo eriiso lyange nga liri ku ggwe.
9 Temuba nga mbalaasi, n'ennyumbu, ezitalina magezi: Ezigwanira okusibibwa ekyuma n'olukoba okuziziyiza, Awatali ebyo, tezirijja gy'oli.
10 Ababi banaalabanga ennaku nnyingi: Naye oyo eyeesiga Mukama okusaasirwa kunaamwetooloolanga.
11 Musanyukire Mukama, mujaguze, mmwe abatuukirivu: Mwogerere waggulu olw'essanyu, mwenna abalina omutima ogw'amazima.


text:
Isaaya Isaiah
Chapter 37
1 Awo olwatuuka kabaka Keezeekiya bwe yakiwulira n'ayuza engoye ze n'ayambala ebibukutu n'ayingira mu nnyumba ya Mukama.
2 N'atuma Eriyakimu eyali omukulu w'ennyumba ne Sebuna omuwandiisi n'abakadde ab'oku bakabona, nga bambadde ebibukutu, eri Isaaya nabbi mutabani wa Amozi.
3 Ne bamugamba nti Bw'atyo bw'ayogera Keezeekiya nti Olunaku luno lunaku lwa kulabiramu nnaku era lwa kunenyezebwamu era lwa kuvumirwamu: kubanga abaana batuuse okuzaalwa, so tewali maanyi ga kuzaala.
4 Mpozzi Mukama Katonda wo anaawulira ebigambo bya Labusake, kabaka w'e Bwasuli mukama we gw'atumye okuvuma Katonda omulamu, n'anenya ebigambo Mukama Katonda wo by'awulidde: kale yimusiza okusaba kwo ekitundu ekifisseewo.
5 Awo abaddu ba kabaka Keezeekiya ne bajja eri Isaaya.
6 Isaaya n'abagamba nti Bwe mutyo bwe munaagamba mukama wammwe nti Bw'atyo bw'ayogera Mukama nti Totya bigambo by'owulidde, abaddu ba kabaka w’e Bwasuli bye banvumye.
7 Laba, ndimuteekako omuzimu, naye aliwulira olugambo n'addayo mu nsi ye; era ndimusuula n'ekitala mu nsi ye ye.
8 Awo Labusake n'addayo n'asanga kabaka w'e Bwasuli ng'alwana ne Libuna: kubanga yali awulidde nga yasitula e Lakisi.
9 N'awulira nga boogera ebya Tiraka kabaka w'e Kuusi, nti Atabadde okulwana naawe. Awo bwe yakiwulira n'atuma ababaka eri Keezeekiya ng'ayogera nti
10 Bwe mutyo bwe muligamba Keezeekiya kabaka wa Yuda nga mwogera nti Katonda wo gwe weesiga takulimbanga ng'ayogera nti Yerusaalemi tekirigabulwa mu mukono gwa kabaka w'e Bwasuli.
11 Laba, owulidde bakabaka b'e Bwasuli bye baakolanga ensi zonna, nga bazizikiririza ddala: naawe oliwonyezebwa?
12 Bakatonda ab'amawanga baagawonya, bakitange ge baazikiriza, Gozani ne Kalani ne Lezefu n'abaana ba Edeni abaabanga mu Terasali?
13 Ali ludda wa kabaka w'e Kamasi ne kabaka w'e Alupadi ne kabaka w'ekibuga Sefavayimu ow'e Keena ne Yiva?
14 Keezeekiya n'atoola ebbaluwa mu mukono gw'ababaka n'agisoma: Keezeeluya n'ayambuka mu nnyumba ya Mukama n'agyanjululiza mu maaso ga Mukama.
15 Keezeekiya ne yeegayirira Mukama ng'ayogera nti
16 Ai Mukama ow'eggye, Katonda wa Isiraeri, atuula ku bakerubi, ggwe Katonda, ggwe wekka, wa bwakabaka bwonna obw'omu nsi; ggwe wakola eggulu n'ensi.
17 Tega okutu kwo, ai Mukama, owulire; zibula amaaso go, ai Mukama, olabe: owulire ebigambo byonna ebya Sennakeribu, by'atumye okuvuma Katonda omulamu.
18 Mazima, Mukama, bakabaka b’e Bwasuli baazisa amawanga gonna n'ensi yaabwe,
19 ne basuula bakatonda baabwe mu muliro: kubanga tebaali bakatonda, naye mulimu gwa ngalo za bantu, miti na mayinja; kyebaava babazikiriza.
20 Kale nno kaakano, ai Mukama Katonda waffe, tulokole mu mukono gwe, obwakabaka bwonna obw'omu nsi butegeere nga ggwe Mukama, ggwe wekka.
21 Awo Isaaya mutabani wa Amozi n'atumira Keezeekiya ng'ayogera nti Bw'atyo bw'ayogera Mukama, Katonda wa Isiraeri, nti Kubanga onneegayiridde ebya Sennakeribu kabaka w'e Bwasuli,
22 kino kye kigambo Mukama ky'ayogedde ku ye: Omuwala wa Sayuuni atamanyi musajja akunyoomye era akugadizza; omuwala wa Yerusaalemi akunyeenyerezza omutwe.
23 Ani gw'ovumye gw'ovodde? era ani gw'oyimusirizzaako eddoboozi lyo n'olalama amaaso go waggulu? ku Mutukuvu wa Isiraeri.
24 Oyimye mu baddu bo okuvuma Mukama n'oyogera nti N'amagaali gange amangi nnyambuse ku ntikko y'olusozi, ntuuse mu njuyi ez'omunda eza Lebanooni; era nditemera ddala emivule gyako emiwanvu, n'enfugo zaako ezisinga obulungi: era ndituuka ku lusozi lwako olukomererayo, ekibira eky'ennimiro ye eŋŋimu.
25 Nsimye era nnywedde amazzi, era ndikaliza emigga gyonna egy'e Misiri n'ebigere byange:
26 Towuliranga bwe nnakikola edda ennyo ne nkibumba okuva ebiro eby'edda? kaakano nkituukirizza ggwe okubeera omuzikiriza w'ebibuga ebiriko enkomera obifuule ebifunvu eby'ebyagwa:
27 Abaabituulangamu kyebaava babeera ab'amaanyi amatono, baatekemuka ne bakeŋŋentererwa; ne baba ng'essubi ery'omu nnimiro era ng'omuddo omubisi, ng'omuddo oguli waggulu ku nnyumba, era ng'omusiri gw'eŋŋaano nga tennakula.
28 Naye mmanyi bw'otuula era bw'ofuluma era bw'oyingira era bw'onneesalirako akajegere.
29 Kubanga onneesalirako akajegere era kubanga ettitimbuli lyo lirinnye mu matu gange, kyendiva nteeka eddobo lyange mu nnyindo yo n'olukoba lwange mu mimwa gyo, era ndikuzzaayo mu kkubo lye wajjiramu.
30 Era kano ke kaliba akabonero gy'oli: mulirya mu mwaka guno ekyo ekimera kyokka, ne mu mwaka ogw'okubiri ekyo kye gumera; ne mu mwaka ogw'okusatu musiganga mukungulanga musimbanga ensuku z'emizabbibu mulyanga ebibala byamu.
31 N'ekitundu ekifisseewo ekiwonye ku nnyumba ya Yuda balisimba emmizi wansi ne babala ebibala waggulu.
32 Kubanga mu Yerusaalemi muliva ekitundu ekifisseewo, ne ku lusozi Sayuuni abo abaliwona: obuggya bwa Mukama ow'eggye bulituukiriza ekyo.
33 Mukama kyava ayogera ku kabaka w'e Bwasuli nti Talituuka ku kibuga kino, so talirasaayo kasaale, so talikyolekera n'engabo, so talikituumako kifunvu.
34 Mu kkubo mwe yajjira omwo mw'aliddirayo, so talituuka ku kibuga kino, bw'ayogera Mukama.
35 Kubanga ndirwanirira ekibuga kino okukirokola ku bwange nze era ne ku bw'omuddu wange Dawudi.
36 Awo malayika wa Mukama n'afuluma n'atta mu lusiisira olw'Abaasuli kasiriivu mu obukumi munaana mu enkumi ttaano: abantu bwe baagolokoka enkya mu makya, laba, bonna baali mirambo gya bafu.
37 Awo Sennakeribu kabaka w’e Bwasuli n'avaayo n'agenda n'addayo, n'abeera e Nineeve.
38 Awo olwatuuka bwe yali ng'asinziza mu kiggwa kya Nisuloki katonda we, Adulammereki ne Salezeri batabani be ne bamutta n'ekitala: ne baddukira mu nsi ya Alalati. Esaludooni mutabani we n'amuddira mu bigere.


text:
Zabbuli Psalms
Chapter 114
1 Isiraeri bwe yava mu Misiri, Ennyumba ya Yakobo mu bantu ab'olulimi olulala;
2 Yuda n'abeera awatukuvu we, Isiraeri amatwale ge.
3 Ennyanja n'eraba ekyo, n'edduka Yoludaani n'agobebwa okudda ennyuma.
4 Ensozi ne zibuuka ng'endiga eza seddume, N'obusozi obutono ng'obuliga.
5 Wali otya, ggwe ennyanja, okudduka? Naawe Yoludaani, okudda ennyuma?
6 Mmwe ensozi, okubuuka ng'endiga eza seddume; Mmwe obusozi obutono, ng'obuliga?
7 Kankana, ggwe ensi, awali Mukama, Awali Katonda wa Yakobo;
8 Eyafuula ejjinja ekidiba eky'amazzi, Ery'embaalebaale oluzzi olw'amazzi.


text:
Zabbuli Psalms
Chapter 144
1 Yeebazibwe Mukama ejjinja lyange, Ayigiriza emikono gyange entalo, n'engalo zange okulwana.
2 Ekisa kyange ekirungi era ekigo kyange, Ennyumba yange empanvu, era omulokozi wange; Engabo yange, era oyo gwe nneesiga, Ajeemulula abantu bange be ntwala.
3 Mukama, omuntu kiki, ggwe okumumanya? Oba omwana w'omuntu, ggwe okumulowoozaako?
4 Omuntu aliŋŋanga omukka: Ennaku ze ziriŋŋanga ekisiikirize ekiggwaawo.
5 Okutamye eggulu lyo, ai Mukama, okke: Okwate ku nsozi, zinaanyooka.
6 Okasuke enjota, obasaasaanye; Olase obusaale bwo, obateganye.
7 Ogolole omukono gwo ng'oyima waggulu; Omponye, onziye mu mazzi amangi, mu mukono gwa bannaggwanga;
8 Akamwa kaabwe koogera ebitaliimu, N'omukono gwabwe ogwa ddyo gwe mukono ogwa ddyo ogw'obulimba.
9 Naakuyimbiranga ggwe oluyimba oluggya, ai Katonda: N'ennanga erina enkoba ekkumi naayimbanga okukutendereza.
10 Ye wuuyo awa bakabaka obulokozi: Awonya Dawudi omuddu we eri ekitala ekiruma.
11 Omponye, onziye mu mukono gwa bannaggwanga, Akamwa kaabwe koogera ebitaliimu, N'omukono gwabwe ogwa ddyo gwe mukono ogwa ddyo ogw'obulimba.
12 Batabani baffe bwe baliba ng'emiti egikuze nga bakyali bavubuka; N'abawala baffe ng'amayinja ag'omu nsonda agabajjibwa nga bwe bagabajjira mu lubiri;
13 Amawanika gaffe bwe galijjula, nga galina ebintu eby'engeri zonna; N'endiga zaffe bwe zirizaala enkumi n'obukumi ku ttale lyaffe;
14 Ente zaffe bwe ziriba n'emigugu eminene; Nga tewali kuwagula, newakubadde okufuluma, So nga tewali kuyoogaana mu nguudo zaffe;
15 Balina omukisa abantu ababeera bwe batyo: Balina omukisa abantu abalina Katonda waabwe ye Mukama.


text:
Ezekyeri Ezekiel
Chapter 19
1 Era nate tanula okukungubagira abakungu ba Isiraeri,
2 oyogere nti Nnyoko kyali kiki? Mpologoma nkazi: yagalamiranga mu mpologoma, wakati mu mpologoma ento mwe yayonseza abaana baayo.
3 N'akuza emu ku baana baayo; n'eba mpologoma ento: n'eyiga okukwata omuyiggo, n'erya abantu.
4 Era n'amawanga ne gagiwulira; yakwatibwa mu bunnya bwabwe; ne bagireeta n'amalobo mu nsi y'e Misiri.
5 Awo enkazi bwe yalaba ng'erindiridde n'essuubi lyayo nga libuze, n'eryoka eddira omwana gwayo omulala, n'egufuula empologoma ento.
6 N'etambulatambula mu mpologoma, yafuuka empologoma ento: era yayiga okukwata omuyiggo, yalya abantu.
7 Era yamanya amayumba gaabwe, n'ezisa ebibuga byabwe; ensi n'erekebwawo ne byonna ebyalimu olw'eddoboozi ery'okuwuluguma kwayo.
8 Awo amawanga ne bagirumba enjuyi zonna nga gayima mu masaza: ne bagisuulako ekitimba kyabwe; n'ekwatibwa mu bunnya bwabwe.
9 Ne bagisiba mu jjiririzo n'amalobo, ne bagitwala eri kabaka w’e Babulooni; baagitwala mu bigo, eddoboozi lyayo lireme okuwulirirwa nate ku nsozi za Isiraeri.
10 Nnyoko yali ng'omuzabbibu mu musaayi gwo, ogwasimbibwa awali amazzi: yali mugimu, yajjula amatabi olw'amazzi amangi.
11 Era yalina emiggo eminywevu okuba emiggo egy'obwakabaka egy'abo abaafuganga, n'obukulu bwabwe bwagulumizibwa wakati mu matabi amaziyivu ne balengerwa olw'obuwanvu bwabwe nga balina olufulube lw'amatabi gaabwe.
12 Naye yasimbulibwa olw'ekiruyi; yasuulibwa wansi, embuyaga ez'ebuvanjuba ne zikaza ebibala bye: emiggo gye eminywevu ne giwogokako ne giwotoka; omuliro ne gugookya.
13 Awo kaakano asimbiddwa mu ddungu, mu nsi enkalu ey'emiyonta.
14 Era omuliro guvudde mu miggo egy'amatabi ge, gwokezza ebibala bye, ne kutaba ku ye omuggo munywevu okuba omuggo ogw'obwakabaka ogw'okufuga. Ebyo bya kukungubaga, era biriba bya kukungubaga.


text:
Bya DICKSON KULUMBA
KABAKA Ronald Muwenda Mutebi II agumizza Obuganda obuteeraliikirira ku bibadde biwulirwa nti waliwo abakola enteekateeka y’okukutula essaza ly’e Buweekula okuva ku Buganda.
Nnyinimu agambye nti bino yabiwulirako era n'atumirawo Katikkiro Charles Peter Mayiga okubiyingiramu era ensonga ezo ne ziggwa. "Waliwo bye nawulira nti waliwo obutategeeragana ne ntuma Katikkiro abiyingiremu era okusinziira ku mumyuka wa ssentebe wa disitulikiti y’e Mubende ne Luweekula bye bantegeezezza, kiraga nti awo twayitawo,” Bbaffe Lukomantantawetwa bwe yagambye.
Okwogera bino, Ssaabasajja yabadde asisinkanye abaami be ku mitendera egy’enjawulo mu ssaza ly’e Buweekula ku Lwomukaaga ku mbuga y’essaza lino nga wano Haji Ziad Kalema (omumyuka wa ssentebe w’e Mubende) we yategeerezza Kabaka nti tewali n’omu agenda kukutula Buweekula ku Buganda era n’abantu mu kitundu kino awatali kwawula mu mawanga, basanyufu okubeera mu Buganda ne Uganda.
'Mwebuuzenga ku Mmengo'
Omuteregga yawadde abakulembeze bano amagezi okufunanga okuwabulwa okuva ewa Katikkiro Charles Peter Mayiga ne Minisita w'e Mmengo owa gavumenti ez’ebitundu, Joseph Kawuki ku butakkaanya bwonna obubeera bubaluseewo mu kitundu kino kuba ayagala abantu okubeera obumu.
“Abantu baffe e Mubende nsaba bakimanye nti Buweekula erimu abantu ab'enjawulo bangi era ffe kye tugenderera ku mulembe gwaffe guno, kwe kugatta abantu tube nga tukuza Buweekula, Buganda ne Uganda,” Maasomoogi bwe yayongedde okuggumiza obumu n’okukwatagana kw’abantu awatali kwawula mu ddiini, mawanga n’ebirala mu bantu b’e Buweekula wabula bakolerere enkulaakulana.
Ensisinkano eno Kabaka yagikozesezza okukulisa Owessaza Luweekula Immaculate Nantaayi Kafeero, olw’okutuuka ku bukulu buno bwatyo n'akuutira abaami b'Obwakabaka bwa Buganda bonna okukolagana obulungi n’abakulembeze b’ebyobufuzi, ekijja okutumbula enkulaakulana mu bantu.
Ccuucu yalaze essanyu era n'asiima enkolagana ennungi n'obwasseruganda obuliwo wakati wa Luweekula n’obukulembeze bwa disitulikiti y’e Mubende.
mubende yaakuwa luweekula ssente
Haji Kalema yategeezezza Beene nti mu mbalirira y’ebyensimbi ey’omwaka ogugenda okutandika (2014/2015), disitulikiti etaddemu ensimbi ez’okuyamba Luweekula okuddukanya emirimu gye.
Katikkiro Mayiga, baminisita b'e Mmengo okuli; Joseph Kawuki ne Mariam Nkalubo Mayanja beetabye mu nsisinkano eno, Kabaka mwe yasabidde Bannabuweekula okukolagana obulungi ne Luweekula okutuukiriza obuvunaanyizibwa bwe kubanga ajja kubeera mukulembeze mulungi era n’asiima Buweekula olw’okumwaniriza obulungi bwe batyo.
Oluvannyuma Sseggwanga yasimbye omuti okujjukiza abantu okufaayo ku butonde bw’ensi n’okukuza ebijjaguzo by’emyaka 10 bukya mipiira gy’Amasaza gitandika. Magulunnyondo yaweereddwa amakula era n'aggulawo empaka z’omupiira gw'Amasaza ez'omwaka guno, ttiimu ya Ssingo n'emegga eya Buweekula ku ggoolo 1-0.


text:
BYA ROGERS KIBIRIGE
MINISITA omubeezi ow'ebyenjigiriza mu matendekero aga waggulu, Dr. John Chrizestom Muyingo alagidde amasomero gonna mu ggwanga okutandika okusomesa abayizi ku misolo gya Gavumenti.
Muyingo yategeezezza nti Gavumenti terina byabusuuuzi bye yenyigiramu okusobola okufuna ensimbi ezikola emirimu okuggyako okuwooza ku bannansi omusolo.
Yabyogeredde ku mukolo essomero lya St. George High School, Wakiso kwe lyajagulizza okuweza emyaka etaano nga libangula abayizi okuva lwe lyatandikibwawo.
Minisita yakkaatirizza nti okubangula abayizi ku misolo kijja kuyamba Gavumenti okukuza bannansi nga balina obuvunaanyizibwa bw'okuwa omusolo era nga bamanyi n'ensonga egubaweesa.
Muyingo yabadde addamu ssentebe wa disitulikiti y'e Wakiso, Matia Lwanga Bwanika eyasabye Gavumenti okuggyawo omusolo gwe yatadde ku masomero g'obwannannyini n'agamba nti gakwatizaako Gavumenti okutuukiriza omulimu gwayo ogw'okubangula abayizi.
Bwanika yalaze okutya nti omusolo guno gugenda kuviirako bannannyini masomero okwongera okubinika abazadde fiizi ate ng'embera y'ebyenfuna mu ggwanga eri mu ddubi ng'abazadde abasinga tebasobola kulya na baana baabwe ekyamisana n'ekyeggulo.
Yawanjagidde minisita Muyingo ku misaala gy'abasomesa b'e Wakiso abamaze ebbanga lya myezi esatu ku mukaaga nga tebafuna misaala.


text:
KKAMPUNI ya Vision Group efulumya Bukedde, ekwataganye ne bbanka ya DFCU, ekitebe kya Budaaki mu Uganda ne
kkampuni y’ennyonyi eya KLM okunoonya omulimi n’omulunzi asinga mu Uganda. Abanaavuganya mu mpaka zino mujja kutuweereza amannya gaabwe tubatuukirire tubawandiikeko buli Mmande okutuuka mu September. Anaanywa mu banne akendo waakufuna obukadde150 tumutwale n’okulambula abalimi n’abalunzi abaatikirivu mu Budaaki. Omuwanguzi waakulangirirwa mu October 2014. Leero EDWARD SERINNYA akuleetedde Mw. Livingstone Bisaso omutuuze w’e Mazzi mu Ggombolola y’e Ssissa ennunda eyomulembe agiyigirizza banne ne bawona okulera engalo.
OKULUNDA embizzi abantu bongedde okukwettanira wabula okulunda ng’olina ekigendererwa kikwanguyizaako okufunamu amagoba.
Livingstone Bisaso owa ‘Mazzi Intergrated Farm’ ku kyalo Mazzi mu Ggombolola y’e Ssisa mu Wakiso, agamba nti ye wadde yaakatandika okulunda yasalawo n’alunda mbizzi nzaazi nga bw’atunda ekimuyambye okubaako ne kye yeekolera era ebbanga ery’omwaka ogumu n’ekitundu lye yaakamala mu bulunzi talina kye yejjusa. Okugoberera ennunda ey’omulembe kye kimuyambye okuzifunamu.
OKUZIMBA EKIYUMBA
Okuzimba ekiyumba olumu kisinziira ku busobozi bwo, osobola okukozesa amakooko agavudde ku mbaawo, embaawo oba amatoffaali bw’oba weesobola.
Bino obikuba ku mabbali g’empagi z’oba osimbye, ate waggulu osobola okukozesa ekiveera n’ebiwempe singa oba tolina zigula mabaati, ekikulu mu byonna kuba kiyumba butatonnya.
Ekiyumba kirina okuba nga kiyingiza empewo embizzi obutatawaanyizibwa ndwadde.
Munda mu kiyumba mulina okubaamu ekifo we ziriira, wezinywera amazzi, we zisala obusa n’okuwummulira, era olina
n’okuteekawo omukutu ogutwala omusulo ne kazambi bw’oba ng’olongoosa ekiyumba.
BY’OGOBERERA NG’OLUNDA EMBIZZI ENZAAZI
Bisaso agamba nti, olulyo kikulu ate ne ku faamu gy’ozigula balina okukulaga ebikwata ku mbizzi eyo, engeri gye bazze bagigobereramu okulaba nga bakuumye olulyo lwazo. Ye alunda mbizzi kika kya ‘Camborough’ nga luno lw’e South Africa era lukola bulungi mu kuzaala.
Olina okubala amabeere, kuba omuwendo gw’amabeere gutera okulagula obubizzi bw’esobola okuzaala okugeza singa embizzi eba n’amabeere 12 kiba kizibu okuzaala obubizzi nga busukka 12 ne bw’eba ebusussizza emikisa giba mingi obumu okufa kubanga bwe buba buyonka obumu bufi kka ne butafuna mabeere, kyandibadde kirungi
okufuna embizzi erina amabeere waakiri 16 omanya nti bwezaala obwana bujja kuba m’amabeere agamala.
Endabirira
Embizzi gy’ogenda okulunda n’ekigendererwa ky’okuzaala kisaanye okubeerako nayo okumala ekiseera, kyandibadde kirungi okugifuna nga ya myezi esatu kuba jjukira nti ku myezi munaana eba esobola okuwaka, eggwako emala nalyo emyezi ebiri n’ezaala.
Ng’eneetera okuzaala bw’oba tolina biyumba mwezaalira kyandibadde kirungi mu nkola ey’ekyavu n’ogisalirayo essanja n’oliteeka mu kiyumba n’ezaalira okwo. Naawe kyandibadde kirungi n’obaawo ng’ezaala okusobola okuggyawo obwana obuzaaliddwa nga bunafu, kuba esobola okubwebakira n’ebutta.
Ng’emaze okuzaala olina okugirabirira obulungi okusobola okufuna amabeere, kirungi okugifumbira ku mukene.
Ayamba nnyo mu kugiwa amabeere. Leka obubizzi buyonke okutuusa ‘we buweza omwezi gumu n’ekitundu.
Bisaso agamba nti, embizzi z’atunda ento azitundira ku myezi ebiri n’ekitundu oba esatu kuba eyo eba emaze okuvaamu obulungi nga n’omuntu gw’agiguza tegenda kumutawaanya. eno agitunda wakati w’emitwalo 15 ne 25.
Endiisa
Bisaso agamba nti, ekimu ku bintu ebisobola okukulya ne bitwaliramu n’amagoba y’embizzi, kuba yo w’ogiweera emmere wonna tegaana wabula ekikulu gwe agirabirira kugipimira.
Ye agamba nti, buli lunaku embizzi enkulu aziwa kkiro y’ebikanja ne ey’emmere entabule emu okusobola okukekkereza okwo kw’ayongera emmere endala eba edibye, amalagala ga lumonde, ebikoola by’amayuuni n’ebirala era zirya ne zikkutta bulungi okwo n,ayongerako amazzi.
Enzijjanjaba
Ng’oggyeeko omusujja guno ogwa ‘Swine Fever’ ogutalina ddagala, endwadde endala ezisinga okutawaanya embizzi ziva ku bucaafu era ye ku ffaamu ye akulembeza buyonjo. Kyokka embizzi eziwa eddagala ly’ebiwuka buli mwezi, okuziwa vitamiini naddala ezo eziba zimaze okuzaala, okuggyako n’okuzifuuyira okusobola okugoba enkwa n’endwadde endala.
Ebirala by’alina
Ebirala by’alina kuliko ente ttaano ku zino nnya ziri mawako, era ng’ekigendererwa kye kulaba ng’atandika okutunda amata.
Alunda nte za Fresian nga kati ziri ku bitundu 75 ku 100. Alina emiyembe n’emicungwa okwo kw’agatta okulima ebintu bya sizoni okuli ennyaanya, lumonde n’ebirala.
Bisaso ng'awa ente omuddo


text:
Essuula 26
1 Agulipa n'agamba Pawulo nti Okkirizibwa okuwoza ensonga zo. Awo Pawulo n'alyoka agolola omukono n'awoza nti
2 Bye nnavunaanibwa Abayudaaya byonna, kabaka Agulipa, nneesiimye kubanga ŋŋenda okubiwoza leero w'oli;
3 era okusinga kubanga omanyi empisa n'ebibuuzibwa byonna ebiri mu Bayudaaya: kyenva nkwegayirira ogumiikirize okumpulira.
4 Kale empisa zange okuva mu buto ezaasooka okubeeranga mu ggwanga lyaffe ne mu Yerusaalemi, Abayudaaya bonna bazimanyi;
5 abantegeera okusooka edda, singa baagala okutegeeza, bwe nneegenderezanga mu kitundu ekisinga obuzibu eky'eddiini yaffe, ne mbeera Mufalisaayo.
6 Kaakano nnyimiridde okusalirwa omusango olw'essubi Katonda lye yasuubiza bajjajjaffe;
7 lye basuubira okutuukako ebika byaffe ekkumi n'ebibiri, nga banyiikira okuweerezanga Katonda emisana n'ekiro: olw'essuubi eryo, kabaka, Abayudaaya kyebavudde bampawaabira.
8 Kiki ekibalowoozesa nti tekiyinzika Katonda okuzuukiza abafu?
9 Mazima nze nalowoozanga nzekka nga kiŋŋwanidde okukolanga obubi ebigambo bingi ku linnya lya Yesu Omunazaaleesi.
10 N'okukola ne nkolanga bwe ntyo e Yerusaalemi nze ne nsibanga mu makomera abatukuvu baamu bangi, bwe nnaweebwa obuyinza eri bakabona abakulu, era bwe battibwa, ne nzikiriza okubatta.
11 Era bwe nnababonerezanga emirundi mingi mu makuŋŋaaniro gonna ne mbawalirizanga okuvvoola; ne mbasunguwaliranga nnyo ne mbayigganyanga okutuukai mu bibuga eby'ebweru.
12 Awo bwe nnali nga ŋŋenda e Ddamasiko nga nnina obuyinza n'okulagirwa okwava eri bakabona abakulu,
13 mu ttuntu, kabaka, ne ndaba mu kkubo omusana ogwava mu ggulu ogusinga okwaka kw'enjuba ne gumasamasa ne gunneetooloola n'abaali batambula nange.
14 Ne tugwa fenna wansi ne mpulira eddoboozi nga lyogera nange mu lulimi Olwebbulaniya nti Sawulo, Sawulo, onjigganyiza ki? kye kizibu ggwe okusamba ku miwunda.
15 Nze ne ŋŋamba nti Ggwe ani, Mukama wange? Mukama waffe n'agamba nti Nze Yesu, gw'oyigganya ggwe.
16 Naye golokoka, oyimirire ku bigere byo: kyenvudde nkulabikira, nkulonde obeerenga omuweereza era omujulirwa w'ebyo mw'ondabidde era ow'ebyo mwe nnaakulabikiranga,
17 nga nkuwonya mu bantu ne mu b'amawanga, nze gye nkutuma okuzibula amaaso gaabwe,
18 bakyuke okuva mu kizikiza badde eri omusana n'okuvamu buyinza bwa Setaani badde eri Katonda, balyoke baweebwe okuggibwako ebibi n'obusika mu abo abatukuzibwa olw'okukkiriza nze.
19 Kale, kabaka Agulipa, saalema kugondera okwolesebwa okw'omu ggulu:
20 naye nnasooka okubuulira ab'omu Ddamasiko ne mu Yerusaalemi, era n'ensi yonna ey'e Buyudaaya n'ab'amawanga okwenenya n'okukyukira Katonda, nga bakolonga ebikolwa ebisaanidde okwenenya.
21 Abayudaaya kyebaava bankwata mu yeekaalu ne bagezaako okunzita.
22 Kale bwe nnafuna okubeerwa okwava eri Katonda, okutuusa ku lunaku luno nnyimiridde nga ntegeeza abato n'abakulu, nga soogera kigambo wabula bannabbi ne Musa bye baayogera nga bigenda okujja;
23 ne kigwanira Kristo okubonyaabonyezebwa; era ye bw’alisooka mu kuzuukira kw’abafu okubuulira omusana abantu n’ab’amawanga.
24 Bwe yawoza bw’atyo Fesuto n'agamba n'eddoboozi ddene nti Olaluse, Pawulo: okusoma okwo okungi kukukyusa okuba omulalu.
25 Naye Pawulo n'agamba nti Siraluse, Fesuto omulungi ennyo, naye njogera ebigambo eby'amazima eby'obuntu bulamu.
26 Kubanga kabaka amanyi ebigambo bino, gwe njogerera mu maaso ge n'obugumu. Kubanga mmanyi ebigambo bino tebyekwese eri kabaka n'ekimu; kubanga ekyo tekyakolebwa mu bubba.
27 Okkiriza bannabbi, kabaka Agulipa? Mmanyi ng'okkiriza.
28 Agulipa n'agamba Pawulo nti Oyagala okunsendasenda onfuule Omukristaayo;
29 Pawulo n'agamba nti Nandisabye Katonda olw'okusendasenda okutono oba okunene si ggwe wekka era naye ne bonna abampulira leero okufuuka nga nze awatali kusibibwa kuno.
30 Kabaka n'agolokoka n'owessaza ne Berenike n'abaali batudde awamu nabo;
31 bwe baddayo eka, ne boogera bokka na bokka nga bagamba nti Omuntu ono takoze ekisaanidde okumussa oba okumusibya.
32 Agulipa n'agamba Fesuto nti Omuntu ono yandiyinzizza okuteebwa, singa teyajulira Kayisaali.